qundao/data-zh-poetry huggingface dataset:
张弘蘧招集书绅堂分赋得真字
作者：朱鹤龄
朝代：明
体裁：五言律诗

时彦清河最，招寻意气真。金英庭馥郁，玉屑座纷纶。画烛倾残泪，凉蟾隐半轮。细斟饶美酝，只恨少迂辛。
张鹿床过访承示佳集兼有赠言赋答二首·其一
作者：朱鹤龄
朝代：明
体裁：五言律诗

寒林向晚昏，有客驻高轩。未怪儒衣古，翻怜素履存。云霞新句丽，泉石道风敦。语到无生法，瓶花当酒樽。
张鹿床过访承示佳集兼有赠言赋答二首·其二
作者：朱鹤龄
朝代：明
体裁：五言律诗

仙吏三湘梦，浮家五岳游。禅心归梵夹，诗兴动沧洲。薜藓欣同对，琼瑶愧远投。送君烟浦外，枫叶照行舟。
徐伯调过访
作者：朱鹤龄
朝代：明
体裁：五言律诗

树晚带馀霞，朋来雀语哗。乍亲湖海气，深愧锻炉家。京洛煌煌客，燕吴汎汎槎。故山归去好，莫负寓园花。
徐健庵太史过访
作者：朱鹤龄
朝代：明
体裁：古风

亭林余畏爻，卓荦儒林奋。贯穿经史籍，事事精考證。韵学摧休文，尤得不传蕴。叩击恨无从，游辖眇秦晋。宅相今巳兴，珠玉朗辉映。三张才并雄，景阳名早晟。酷似舅家风，吾党推渊镜。茕茕苫土中，三礼析幽夐。纡驾无卮言，经疑勤讨问。同心计与吴，存殁多赙赠。悯余空橐垂，兼金助雕锓。此谊求古人，暄色回霜鬓。斗酒愧未储，无计留鞍镫。交道从此敦，人知重蒿径。
怀俞无殊
作者：朱鹤龄
朝代：明
体裁：古风

昔别春风柔，武陵花乱发。今兹大火中，土膏竞耕垡。东菑曳孤筇，矫首望林樾。老去恋旧交，情来惜华发。竹风响素琴，松露流华月。悄然离思盈，扁舟待超忽。无轻行乐期，庭草芳未歇。
思陵长公主挽诗
作者：朱鹤龄
朝代：明
体裁：五言排律

国步方颠踬，宫仪尚肃清。终令遗体弱，长断合欢情。往事妖氛盛，神都杀气平。柏梁飞枉矢，椒寝堕欃枪。贵主将开邸，妆台失佩珩。仓皇殉宗社，慷慨及娥英。奋剑恩慈割，殷衣血泪横。岂知桃李咏，还叶凤凰鸣。羽服违初愿，瘢肌恨再生。重飞吴市鹤，强和洛川笙。粉黛悲新市，烟花怆旧京。誓依灵寝去，俄向玉霄行。奔月瑶娥影，乘云帝子精。风雷开隧道，雾雨暗铭旌。无复陈哀诔，何须有赐茔。应知仙岭过，不作凤箫声。
感遇
作者：朱鹤龄
朝代：明

吾生本天植，廓然栖灵根。神明坐摇荡，遂与狂流奔。风波得深警，万感寒心魂。贱贫生易达，寂寞吾道存。庶几屏形累，出入无穷门。朱明未云满，龙火已西移。日车无续景，壮士安能持。一叶堕庭柯，寒风栗我肌。老壮更相迫，蚩蚩欲何为。荣华争努力，祇供霜霰欺。谁见西山药，可驻百年期。败叶鸣空阶，号虫吊秋影。默默谁与娱，忧忧互相引。达人感无生，志士抱遥省。苟无繁霜驱，安得腐草屏。天心警虚华，物性趋严冷。徒深憔悴悲，此意谁能领。流云本无阴，日昏气随变。桂蠹非一朝，桃虫生隐患。但见一叶秋，已知三阴晏。如何守蚩蚩，倚伏失前算。天运忽已移，山花亦彫换。祸枢岂无因，徒令识者叹。易填东海波，难铲太行险。太行方寸起，一步乃九坂。锋矢日相寻，毒流及玄冕。柏梁随草根，瓜蔓终不剪。往复见天心，杀机还自践。悠悠白马津，千载同愤懑。熊貙不相啖，枭獍不自戕。人则甚于斯，生理安得长。儒教发大冢，《阴符》蓄不祥。古圣贪所务，遂开后世殃。伤物无独利，愚者乃争强。干戈终未已，劝君且后亡。峡中亦有日，海外亦有槎。我生独崩迫，沈忧浩无涯。出门愁满道，入室愁满家。芳兰骨不立，丛菊秋空花。万物非可悦，百年谁见赊。如何违此性，役役随翻车。神龙无尺木，反为螾蚁陵。芳兰生匝墙，亦随萧艾零。小人甘龊龊，安知楹与莛。黄钟奏铿戛，反谓虫鸟鸣。神物不可侮，侮之见精灵。君看百丈湫，怒蛟谁能罾。赤日荡灵魂，秋水澄心胸。览观良已久，何用谋去从。蚍蜉享朝景，自谓百年躬。智愚迭相笑，万古同梦梦。西南望悬圃，光气何熊熊。玉英无败色，灵草有鲜容。谁能追羽驾，炼药瑶池东。
感遇·其九
作者：朱鹤龄
朝代：明

赤日荡灵魂，秋水澄心胸。览观良已久，何用谋去从。蚍蜉享朝景，自谓百年躬。智愚迭相笑，万古同梦梦。西南望悬圃，光气何熊熊。玉英无败色，灵草有鲜容。谁能追羽驾，炼药瑶池东。
感遇·其二
作者：朱鹤龄
朝代：明

朱明未云满，龙火已西移。日车无续景，壮士安能持。一叶堕庭柯，寒风栗我肌。老壮更相迫，蚩蚩欲何为。荣华争努力，祇供霜霰欺。谁见西山药，可驻百年期。
感遇·其六
作者：朱鹤龄
朝代：明

熊貙不相啖，枭獍不自戕。人则甚于斯，生理安得长。儒教发大冢，《阴符》蓄不祥。古圣贪所务，遂开后世殃。伤物无独利，愚者乃争强。干戈终未已，劝君且后亡。
感遇·其四
作者：朱鹤龄
朝代：明

流云本无阴，日昏气随变。桂蠹非一朝，桃虫生隐患。但见一叶秋，已知三阴晏。如何守蚩蚩，倚伏失前算。天运忽已移，山花亦彫换。祸枢岂无因，徒令识者叹。
感遇十三首·其一
作者：朱鹤龄
朝代：明
体裁：古风

吾生本天植，廓然栖灵根。神明坐摇荡，遂与狂流奔。风波得深警，万感寒心魂。贱贫生易达，寂寞吾道存。庶几屏形累，出入无穷门。
感遇十三首·其七
作者：朱鹤龄
朝代：明
体裁：古风

牢笼随吾身，何处得寥廓。患害生避趋，昧者自相索。断梗岂无依，藏舟终走壑。坦然任幽贞，四隅各有托。胡为东西驰，徒作雕陵鹊。
感遇十三首·其三
作者：朱鹤龄
朝代：明
体裁：古风

天道有波澜，山云谁为主。蓬瀛今不流，安得朝市古。金狄酸秋风，铜驼埋宿莽。岂辨青门人，当年乃万户。螾蚁升天行，潜蛟失其所。感此泪悢悢，含辛不得语。
感遇十三首·其九
作者：朱鹤龄
朝代：明
体裁：古风

峡中亦有日，海外亦有槎。我生独崩迫，沈忧浩无涯。出门愁满道，入室愁满家。芳兰骨不立，丛菊秋空花。万物非可悦，百年谁见赊。如何违此性，役役随翻车。
感遇十三首·其二
作者：朱鹤龄
朝代：明
体裁：古风

朱明未云满，龙火巳西移。日车无续景，壮士安能持。一叶坠庭柯，寒风栗我肌。老壮更相迫，蚩蚩欲何为。荣华争努力，秪供霜霰欺。谁见西山药，可驻百年期。
感遇十三首·其五
作者：朱鹤龄
朝代：明
体裁：古风

流云本无阴，日昏气随变。桂蠹非一朝，桃虫生隐患。但见一叶秋，巳知三阴晏。如何守蚩蚩，倚伏失前算。天运忽巳移，山花亦彫换。祸枢岂无因，徒令识者叹。
感遇十三首·其八
作者：朱鹤龄
朝代：明
体裁：古风

熊貙不相啖，枭獍不自戕。人则甚于斯，生理安得长。儒教发大冢，《阴符》蓄不祥。古圣贪所务，遂开后世殃。伤物无独利，愚者乃争强。干戈终未巳，劝君且后亡。
感遇十三首·其六
作者：朱鹤龄
朝代：明
体裁：古风

易填东海波，难铲太行险。太行方寸起，一步乃九坂。锋矢日相寻，毒流及玄冕。柏梁随草根，瓜蔓终不剪。往复见天心，杀机还自践。悠悠白马津，千载同愤懑。
感遇十三首·其十
作者：朱鹤龄
朝代：明
体裁：古风

山南生美枣，山北生蒺藜。受气虽有异，岁寒同枯枝。青林改白道，故社成新墟。万物皆随运，吾生何独悲。策杖争绝景，徒为后世嗤。不如守衾枕，昏昏无是非。
感遇十三首·其十一
作者：朱鹤龄
朝代：明
体裁：古风

黠鼠贪空仓，青蝇慕遗汁。但与吾性违，驱之恐不力。出门各有营，蹇步安所适。鹰眼自堪憎，鸮林不可息。矫首望高原，烟草方乱色。寤言谁与期，山川阻良觌。忧至充朝饥，长叹声恻恻。
感遇十三首·其十三
作者：朱鹤龄
朝代：明
体裁：古风

赤日荡灵魂，秋水澄心胸。览观良巳久，何用谋去从。蚍蜉享朝景，自谓百年躬。智愚迭相笑，万古同梦梦。西南望悬圃，光气何熊熊。玉英无败色，灵草有鲜容。谁能追羽驾，炼药瑶池东。
感遇十三首·其十二
作者：朱鹤龄
朝代：明
体裁：古风

神龙无尺木，反为螾蚁陵。芳兰生匝墙，亦随萧艾零。小人甘龊龊，安知楹与莛。黄钟奏铿戛，反谓虫鸟鸣。神物不可侮，侮之见精灵。君看百丈湫，怒蛟谁能罾。
感遇十三首·其四
作者：朱鹤龄
朝代：明
体裁：古风

败叶鸣空阶，号虫吊秋影。默默谁与娱，忧忧互相引。达人感无生，志士抱遥省。苟无繁霜驱，安得腐草屏。天心警虚华，物性趋严冷。徒深憔悴悲，此意谁能领。
戊午元日
作者：朱鹤龄
朝代：明
体裁：七言律诗

寒威偏剧野人家，岁酒逡巡老倍嗟。甲子瞥过同绛县，衣冠藏弆尚元嘉。药开旧裹扶衰病，诗觅新笺待物华。密霰阴云交罨户，南枝何处访梅花。
挽吴茂申先生二十四韵
作者：朱鹤龄
朝代：明
体裁：五言排律

壑舟随化尽，井径与时迁。宦是中朝旧，身同绝域捐。故庐悲向篴，流水断钟弦。抚往山河邈，伤今涕泗涟。公才实迈等，吾党共推先。秋卷驰声大，玄亭问字骈。素风安几砚，雅量纳兰荃。世服平舆鉴，人来剡曲船。南宫艰一顾，北部赴三铨。小邑栽花暖，行春濯锦鲜。坤维俄震荡，国步屡迍邅。痛哭诚何补，崩奔止自怜。归田仍素业，冶性有诗篇。目断方中日，心悬尺五天。吞声惟饮泣，默照似逃禅。神理原无昧，支离遂不痊。哲人长已矣，雅道信终焉。宿昔追趋久，生平盼眄偏。每闻雌霓赏，时共竹林眠。白雪吟徵和，青山隐结缘。不堪寻旧迹，那忍度新阡。橘变嗟难问，芝焚叹几全。中郎求貌似，有道待碑传。朗咏孤臣句，悲魂倍黯然。
挽姜如农给谏
作者：朱鹤龄
朝代：明
体裁：五言律诗

谏草留遗笥，丹枫照旅魂。风霾终日变，海岳此心存。九死衔朝命，一抔拜主恩。陵阳松槚在，千古暮云昏。
挽李如石明府
作者：朱鹤龄
朝代：明
体裁：五言律诗

南星陨夜阑，巷哭泪难乾。秫岂饶彭泽，风犹避灌坛。千秋吴俎豆，一载汉衣冠。此去朝天阙，珊珊玉佩寒。
挽沈佥宪二首·其一
作者：朱鹤龄
朝代：明
体裁：五言律诗

信有焚巢祸，惊闻欲废餐。歌伤祝衄苦，运遘沸羹难。冢剑谁留挂，床琴遂绝弹。空悬宛水月，夜夜照寒滩。
挽沈佥宪二首·其二
作者：朱鹤龄
朝代：明
体裁：五言律诗

风义千秋在，音容廿载疏。有心呼碧落，无地问储胥。素业朝烟尽，孤魂夜雨虚。每怀御李日，弹泪满襟裾。
挽沈治佐
作者：朱鹤龄
朝代：明
体裁：七言律诗

童孺交游尽此辰，寝门弹泪欲沾巾。几时撤瑟音无讣，隔岁披帷迹遂陈。书帙蠹乾蒿里月，笔床尘锁夜台春。修文同调知多少，好谱新辞奏玉宸。
挽潘江如二首·其一
作者：朱鹤龄
朝代：明
体裁：五言律诗

薤露歌何数，穷交独叹君。束刍无俗客，挂壁有遗文。纸帐萦虚网，书签惨落曛。魂归应有路，终恋穆溪云。
挽潘江如二首·其二
作者：朱鹤龄
朝代：明
体裁：五言律诗

寂寞华山畿，人亡井径疑。尺书来未久，永逝讣相随。笔冢生秋草，乌巢别故枝。相逢邢顾在，泉路续交期。
挽韦青岑
作者：朱鹤龄
朝代：明
体裁：五言律诗

古德遂云亡，湖山百里荒。宦成仍戴笠，车挂独条桑。渔课空茅屋，农经散药房。輶轩天末远，谁与传循良。
放生池
作者：朱鹤龄
朝代：明
体裁：七言律诗

佛日长悬曲沼头，游鳞唼嚼苇花秋。风吹细浪舒文藻，月印寒沙起狎鸥。悦性已宽吞饵厄，忘机真失挺叉愁。白莲开处龙吟寂，濠上于今有十洲。
新月
作者：朱鹤龄
朝代：明
体裁：七言律诗

清光潋潋到高楼，旋漏松阴一点幽。素女霓裳初镂扇，广寒云幔正悬钩。近人恐著新华鬓，缘物应怜半敝裘。却笑去家才百里，何劳飞镜搅深愁。
无题
作者：朱鹤龄
朝代：明
体裁：七言绝句

侵帘紫燕原交翼，戏水红鸳每并头。可奈锦帏人去后，春风无语荡银钩。
无题
作者：朱鹤龄
朝代：明
体裁：七言绝句

蕙风兰气满冰肌，斜抚朱弦落指迟。却恨清商多苦调，红梨花下谱新词。
无题四首·其一
作者：朱鹤龄
朝代：明
体裁：七言律诗

倦绣巡檐立景斜，兰风旖旎透窗纱。撩愁最是宜男草，罥恨无如解语花。云殢阳台残梦断，月明湘浦远峰遮。那堪离别人千里，日见归鸦趁晚霞。
无题四首·其三
作者：朱鹤龄
朝代：明
体裁：七言律诗

一叶梧桐堕井干，锦衾谁信此生单。云绡雾縠冰肌重，桂烬香筒玉簟寒。凉宇月轮凄络纬，绛河星采动阑干。已知鸡卜浑难定，独掩空闺听漏残。
无题四首·其二
作者：朱鹤龄
朝代：明
体裁：七言律诗

夜合花开绮阁虚，谁家陌上驻香车。宝奁镜扫螺纹细，银甲筝横雁翅舒。可奈双栖梁紫燕，生憎并蒂沼红蕖。鲛绡十幅空沾泪，不见西来尺素书。
无题四首·其四
作者：朱鹤龄
朝代：明
体裁：七言律诗

短梦初回玳瑁床，博山沈水懒添香。重帏月沁寒先觉，洞户霜侵夜渐长。弹罢瑶琴凭写恨，织成锦字寄谁将。临妆不禁悲填臆，嫁日罗襦在玉箱。
春日二首·其一
作者：朱鹤龄
朝代：明
体裁：五言律诗

草色乱青緺，春归绮陌斜。野烟生不断，古树秃还花。白鸟依渔艇，青山带酒家。杖藜风日好，凭底答韶华。
春日二首·其二
作者：朱鹤龄
朝代：明
体裁：五言律诗

预愁春烂漫，春至复如何。进艇乘新涨，缘堤荫女萝。鸦翻金线柳，鱼戏曲尘波。好事谁携酒，空樽发浩歌。
春日遣怀寄金孝章
作者：朱鹤龄
朝代：明
体裁：七言律诗

畏人甘自老墙东，閒卧绳床数落红。蜂出暖沾桃叶露，燕归轻倚楝花风。直钩作钓终何得，壤室编蓬可送穷。赖有潜夫能枉讯，应怜潘鬓已衰翁。
春日郊行同赵徐二子
作者：朱鹤龄
朝代：明
体裁：古风

拘情若郁陶，有如困阑圈。忽思郊原游，山川旷吾眼。步屧出城闉，同心得嵇阮。登顿迤湖滨，心目始一展。是时朝霁初，盈畦露犹泫。碧草乱如烟，晴丝天外罥。莺啼何处深，花杂无烦辨。云涛万顷平，翠屏列西巘。波横树影新，风递渔歌缓。憩石野趣绵，临流古怀缅。由来贤达人，何事释�嵼。壮士多荷殳，英才或卖畚。今吾辞二涂，饱饭颜犹腼。况值春气柔，暄妍物情善。营营欲何为，形役滋烦懑。纵成荣与名，所得赢甀甗。放怀不知疲，拄策竟忘返。恨无黄公垆，挥酌共沈湎。明当携浊醪，馀兴尽游衍。
春雪
作者：朱鹤龄
朝代：明
体裁：古风

冻雪合平畴，来自阴山窟。吹我曲房前，夺我瑶台色。岭云寒不飞，朝幌透无迹。春动百物暄，一时敛青碧。高下均浸淫，众芳失其质。不感阴气深，谁知太阳德。
晓发红林桥
作者：朱鹤龄
朝代：明
体裁：五言律诗

驱车寒色晓，四望只孤津。霜叶飞能辨，冰花照渐亲。竹分山外影，鸦起树边身。午店知何憩，尘劳愧此频。
晓起
作者：朱鹤龄
朝代：明
体裁：五言律诗

清旭透帘楹，莺啼过五声。烟轻沾柳湿，露重注花明。对镜丝休镊，开编殖未成。惟应抛世网，蓑笠事岩耕。
晚梅
作者：朱鹤龄
朝代：明
体裁：七言律诗

万树飘残覆地香，一枝深照读书堂。冻收露井方垂艳，梦冷瑶台更结芳。自是韵孤嫌妒雪，须知骨老为经霜。亭亭独面斜阳立，收拾春风意总长。
暇日偶捡敝箧见克将和余牡丹诗泫然有作
作者：朱鹤龄
朝代：明
体裁：五言律诗

掩泪看遗笔，重吟叹俊才。名葩方斗咏，厚夜遽长埋。带草留人恨，楹书待后开。年年花发日，不忍对金罍。
朱锡鬯过访时膺举将入都
作者：朱鹤龄
朝代：明
体裁：古风

相国门荫高，孙枝盛繁衍。韦经与魏笏，传家未云忝。子蓉怀俊才，锡鬯霸文苑。相携入竹林，时推大小阮。望望一水间，韭溪清且浅。形迹何参商，如隔坡陀远。席门忽见临，兰风拂僶俛。子昔游京都，才名噪轩冕。今者徵贤良，一举亲禁脔。岂无倾国媒，行见霜蹄展。如余悠忽身，自安凿齿蹇。江干肯维舟，木榻同息偃。
杂兴
作者：朱鹤龄
朝代：明
体裁：七言律诗

灞水桥边记别离，琼枝百尺想光仪。斑骓不返青丝鞚，宝瑟空弹白纻词。拂面晴花翻锦蝶，薰衣香草浸华池。那堪独坐销清昼，强进玻瓈遣郁伊。
村居漫兴二首·其一
作者：朱鹤龄
朝代：明
体裁：五言律诗

麦陇飞翚出，桑畦戴胜鸣。荷锄招北叟，把卷就南荣。退谷安吾老，愚公谥此生。任人嗔尔汝，一笑失愁城。
村居漫兴二首·其二
作者：朱鹤龄
朝代：明
体裁：五言律诗

世事遣沈冥，閒鸥共浅汀。烧分柽叶赤，烟合柳梢青。孰过墙头酒，惟乾案底萤。灌花行药外，终日注玄经。
杨白花
作者：朱鹤龄
朝代：明
体裁：古风

杨白花，飞飞落何处。高楼千万重，宛转从此去。迢遥远道归无期，愿得日夜南风吹。吹著杨花入怀抱，妾颜长比陵苕好。
林通府天友屡招饮衙斋病不克赴除夕蒙山炭之惠赋此谢之
作者：朱鹤龄
朝代：明
体裁：五言律诗

自是耽微尚，非关傲布衣。嘉招何缱绻，土室已光辉。病谢廜㢝饮，寒驱栗烈威。红炉暄色起，欲化瑞烟飞。
枫江酒船歌赠余澹心
作者：朱鹤龄
朝代：明
体裁：古风

余子白晰乌衣郎，枫江酒船琴瑟张。搊筝美人坐两旁，参横月落方浩倡。痛饮不空金错囊，君才固空草明光。何为浪迹长沧浪，诵君长句气莫当。少陵野老堪颉颃，谁同调者莱阳姜。君今顾我浣花堂，石兰满径生清香。矫首咄唶望八荒，高歌岸帻神洋洋。黄公酒垆典鹔鹴，惜君去鹢飞方塘。西湖晓黛施新妆，夹岸官槐鼠耳黄。棹歌中流乐未央，髣髴洛浦贻明珰。为君作歌眉色扬，枫江酒船酒难量。归时无及雁南翔，重来就我弹清商。
桂花月下读季迪眉庵诸家诗
作者：朱鹤龄
朝代：明
体裁：七言绝句

天葩飞堕广寒宫，片片清香引碧空。髣髴众仙弹法曲，紫箫吹歇月朦胧。
梁溪歌赠吴伯成明府
作者：朱鹤龄
朝代：明
体裁：古风

维彼梁溪兮环江汇湖，水滔天兮民为鱼。嗟彫敝兮谁与苏，公之来兮濊泽敷。弛威罚兮呴鳏媰，感德意兮争挽输。犬不惊兮吏不呼，扬文治兮礼耆儒。捐廉橐兮慰穷涂，振风雅兮黜皇荂。公之泽兮流具区，介春酒兮倾百壶。愿他年兮秉化枢，惠我民兮长赐酺。
梅村先生过访
作者：朱鹤龄
朝代：明
体裁：七言律诗

十年鱼素杳江湘，欲采芙蓉远寄将。忽访席门惊上客，旋弹瑶瑟奏清商。鲜羹白芼园菘滑，软饭红炊野稻香。感往莫论吴社事，耆英今已半彫亡。
梦桃源
作者：朱鹤龄
朝代：明
体裁：古风

渔舟一出迷去津，灵迹常韬万古春。夹岸桃花复何有，至今空说武陵人。武陵桃花隔深碧，春山梦回忽如觌。落英潭岛正纷纷，桑竹千村尽烟客。云林不辨春与秋，瑶草丰茸满香陌。时陈俎豆非人间，望见衣冠多古色。野老相逢无白头，饥向松根斸芝术。岩径千盘花转迷，碧流深浅无人知。石上烟霞还拂枕，洞中云露不沾衣。灵境恍惚那能驻，觉来犹见仙源树。蜃楼幻转不须臾，世间谁得避秦处。是仙是隐不须惊，梦里相寻身亦轻。
檗庵和尚驻锡邑之大悲庵敬呈二律·其一
作者：朱鹤龄
朝代：明
体裁：七言律诗

萧然瓶钵寄荒城，三十年来颂政清。花雨遍沾吴泽国，法筵仍坐鲁诸生。云窥丈室天香细，月印寒林积水明。浪说禅宗多老宿，衲衣将相有谁争。
檗庵和尚驻锡邑之大悲庵敬呈二律·其二
作者：朱鹤龄
朝代：明
体裁：七言律诗

法幢随指素缁迎，野外茅庵即化城。噩梦醒来销五浊，晨钟悟后得三生。冰霜到老天难问，风雨空山道始成。觉路津梁知不远，独惭潦倒俗尘婴。
次和侯漕台冬至日登金山
作者：朱鹤龄
朝代：明
体裁：七言律诗

阳律初回览物华，江天晴纳海门霞。浮空草树迎驺唱，跋浪鱼龙避剑花。云气近随清梵出，雁声遥送暝烟斜。不须候吏催官烛，自有寒星伴使车。
江湾遣兴二首·其一
作者：朱鹤龄
朝代：明
体裁：五言律诗

柴门带水纡，朴斲固吾庐。败壁牵萝补，邻园借竹书。薤新供小摘，梅老结相于。且喜城闉远，荷衣赋遂初。
江湾遣兴二首·其二
作者：朱鹤龄
朝代：明
体裁：五言律诗

出户邀莺友，摊书对橘奴。清香来几杖，巧啭当笙竽。菖杏占农候，笭箵问钓徒。浮名成底事，惟有学归愚。
清明日小集远就阁用介白韵
作者：朱鹤龄
朝代：明
体裁：七言律诗

万顷飞澜涌啸台，诸峰历历泛青来。长空气净烟初散，旷野云低鹤未回。人坐落花春树老，樽衔返景夕钟催。短筇不厌频留驻，寄语湖光取次开。
湖翻行
作者：朱鹤龄
朝代：明
体裁：古风

太湖西来天目源，七十二溪波涛奔。震荡有时溢原野，未闻浩瀚迷乾坤。五月稻秧齐插莳，三旬霖雨水澎濞。方忧漏天移泽国，忽骇狂澜卷平地。飓风猛发神鬼愁，火龙掷火驱潮头。漂砂礐石失垠岸，发屋拔树蟠蛟虬。声如列缺斗霹雳，势如共工倾不周。乘陵城郭塔欲倒，千庐万灶皆洪流。巨浪翻腾高屋过，大鱼拨剌平衢游。更怜人畜死无数，浮轊塞港漂难求。百岁老翁惊叹久，此灾《邑志》从未有。乘船入市何足云，地轴翻天浸星斗。我时惶遽无窜逃，急上高楼守篓籔。竟日鱼釜无炊烟，浇愁何处沽村酒。变不虚生岂偶然，抚时感事心欲呕。盛朝蠲赈犹未遑，长吏敲搒肯停否。欲诉真宰天茫茫，九关虎豹狰狞守。吁嗟苍生尔奈何，但见号咷走童叟。
湖翻行
作者：朱鹤龄
朝代：明

太湖西来天目源，七十二溪波涛奔。震荡有时溢原野，未闻浩瀚迷乾坤。五月稻秧齐插莳，三旬霖雨水澎濞。方忧漏天移泽国，忽骇狂澜卷平地。飓风猛发神鬼愁，火龙掷火驱潮头。漂砂礐石失垠岸，发屋拔树蟠蛟虬。声如列缺斗霹雳，势如共工倾不周。乘陵城郭塔欲倒，千庐万灶皆洪流。巨浪翻腾高屋过，大鱼拨剌平衢游。更怜人畜死无数，浮轊塞港漂难求。百岁老翁惊叹久，此灾《邑志》从未有。乘船入市何足云，地轴翻天浸星斗。我时惶遽无窜逃，急上高楼守篓薮。竟日鱼釜无炊烟，浇愁何处沽村酒。变不虚生岂偶然，抚时感事心欲呕。盛朝蠲赈久不闻，长吏敲搒肯停否。欲诉真宰天茫茫，九关虎豹狰狞守。吁嗟苍生尔奈何，但见号咷走童叟。
潘江如游闽过别托访何玄子叶敬甫诸公事迹
作者：朱鹤龄
朝代：明
体裁：古风

北风猎猎寒流澌，黄尘黑雾吹人衣。春日不出出亦瘦，空庭老树号饥鸱。君来过我何奔迫，襆被因人将远适。为君起歌行路难，满眼艨艟暗金戟。骅骝不得骖弇山，空效罢牛走尘陌。君今东去经仙霞，仙霞战骨堆如麻。千山落日依残垒，八郡空城噪晚鸦。当年轶事恐磨灭，纳肝断腕堪咨嗟。君去为我赍油素，遗民睹记应无误。碑版佚文尚可搜，屠酤异士当一遇。作赋登高莫漫誇，酒酣须唱丁都护。涨海茫茫鸿雁稀，到时将及荔支肥。波涛翻覆非一状，待尔同钓沧江矶。
灯花和顾麟士
作者：朱鹤龄
朝代：明
体裁：七言律诗

洞户佳人未掩帷，寒灯一穗正垂垂。无端乍喜腾烟出，有待还嫌结蕊迟。焰满银屏从自落，光沈雪幌莫轻吹。朝来听镜音书到，挑尽寒灯迟所思。
燕姬走马
作者：朱鹤龄
朝代：明
体裁：五言律诗

北地胭脂入，南天蹀躞长。琵琶翻旧谱，裤褶衒新装。袖窄挥鞭疾，靴轻过草香。何须年十五，调笑酒垆旁。
牡丹花下作
作者：朱鹤龄
朝代：明
体裁：五言律诗

花色总输伊，横陈当丽姬。妖娆西子笑，丰腻太真肌。宝髻光摇座，栴檀气压枝。晚来丝雨润，婀娜倍生姿。
献曹秋岳侍郎三十韵
作者：朱鹤龄
朝代：明
体裁：古风

神剑埋尘匣，价无十干酬。拭以华阴土，晶光烛天流。皎皎云中鹤，少时同鸴鸠。终藉啄抱力，高鸣羽修修。古人悲独学，志士厉冥搜。所以昌黎翁，柏马招之罘。余生困阛阓，著作不一售。老思猎经苑，目短力苦遒。磨丹而渍墨，聊以当锄耰。汉宋分轨辙，谁与割鸿沟。昧者左右之，争驰挟其辀。今欲衷至当，令彼息啁啾。虽云覃考索，尚欲穷咨诹。愧余孤且陋，陈箧无异蒐。每思经籍广，何啻堆山丘。譬如求玄珠，必为象罔游。又如折若木，必上昆冈头。撞钟今以莛，蠡勺祇自羞。穷老岁巳晏，悁悁抱沈忧。夫子文章伯，储书罄九州。琅函与玉躞，秘册无不收。久思御元礼，庑下或见留。恣览甲乙部，采掇兼挍雠。庶几成缀缉，得以垂千秋。今者遇吴趋，欢忭不自由。屈指儒先撰，生平目未谋。从此得津逮，宿愿非悠悠。开张鸿宝秘，圣涯与沉浮。将假梵宇寓，或望班庐投。所希注悯恻，勿使空绸缪。
玉兰
作者：朱鹤龄
朝代：明
体裁：七言律诗

一树瑶光裹雪痕，根移上苑玉温黁。迎风乍拭何郎粉，裛露新回素女魂。缟袖飏空春晼晚，玉箫吹梦月黄昏。香林寂寂疑无夜，姑射山头许共论。
玫瑰
作者：朱鹤龄
朝代：明
体裁：七言律诗

焰发丹跗与绛房，花林难并此芬芳。擎来色夺红绫餤，嗅去香流百蕴汤。插髻麝熏勾谢女，佩囊霞烂惜檀郎。残膏剩馥休相弃，汁滓犹堪擅食方。
琴台
作者：朱鹤龄
朝代：明
体裁：五言律诗

地邻娃馆侧，名类酒垆边。自谱吴宫怨，非操蜀国弦。清音流古木，汎响听飞泉。飒沓空山道，疑将玉指传。
生日自嘲
作者：朱鹤龄
朝代：明
体裁：七言律诗

生计惟凭一钓车，浮名真笑槿朝华。逢人欲下头三拜，得韵难成手八叉。镜卖青铜长废镊，书残敝箧半侵蜗。一生编纂曾何用，只博他年覆瓮赊。
登快风阁
作者：朱鹤龄
朝代：明
体裁：七言律诗

万顷波澜一望收，披襟顿豁古今愁。绕廊树影连遥溆，迎槛山光涌碧流。夹浦云归渔市晚，淞江雪满荻花秋。凭栏不尽沧洲兴，便欲蒲帆上钓舟。
碧桃为倪天章作
作者：朱鹤龄
朝代：明
体裁：七言绝句

碧桃点点五更风，结子由来候落红。莫问蘼芜山下去，玉田只在画堂东。
禊日石湖社集
作者：朱鹤龄
朝代：明
体裁：七言律诗

祓除无异永和年，玉雪遗坡赏倍妍。高眺鸟从游舄度，醉吟人倚落花眠。绿杨影里垂纤手，红药栏前斗綵笺。惆怅日阑回画舫，沙堤只见草芊芊。
秋日有怀四首·其一
作者：朱鹤龄
朝代：明
体裁：古风

秋容净如洗，云衣覆绮席。高桐晨露流，素幌映虚碧。瓜架蔓巳除，兰畹香犹袭。安得同心人，相携度阡陌。
秋日有怀四首·其三
作者：朱鹤龄
朝代：明
体裁：古风

长空荡金波，圆魄盈三五。熠耀火穿林，蟏蛸丝织户。北里喧笙竽，南邻困篓籔。索寞对清樽，素琴为谁抚。
秋日有怀四首·其二
作者：朱鹤龄
朝代：明
体裁：古风

入门徒有怀，出门复何遇。隔水稻花香，沿村渔火聚。霜叶丹平林，一望物非故。纵有西山童，衰颜岂能驻。
秋日有怀四首·其四
作者：朱鹤龄
朝代：明
体裁：古风

灼灼红芙蕖，有期同采撷。迟君君不来，芗泽坐销歇。鹤警遥寺钟，乌啼广庭月。抚枕忽长叹，幽怀耿明发。
秋日述怀二十四韵
作者：朱鹤龄
朝代：明
体裁：五言排律

廪秋高白露，林径飒葳蕤。辽落江云净，苍茫晓雾披。菊英餐烂熳，凫影送差池。紫识兰茎老，红看柿实垂。荫松风拂簟，藉草月临帷。蛩响空阶切，乌啼古木悲。小冠閒自拭，壮齿恨难追。养拙安垂橐，嬉游忆佩觿。箫韶听圣主，玉帛觏清时。共解杯槃舞，宁忧画角吹。百年俄遘运，三极遂全移。目惨江山异，神恇羽檄驰。何心对董策，止是扈江蓠。服道徒违俗，传经岂遏饥。阮疏天遣放，嵇懒众从嗤。万事都零落，残生敢怨咨。时为握粟卜，大似触藩羸。二酉搜文苑，三坟泳圣涯。歌风当彼黍，启繇得明夷。渔猎聪明废，丹铅岁月疲。胡绳止自结，杂佩向谁贻。短发愁榆景，孤贞惧雉罹。含情真陫恻，竟咏益悽其。但使伸吾道，何妨老钓丝。
秋晚
作者：朱鹤龄
朝代：明
体裁：五言绝句

树影动罗帏，看云倚夕晖。愁心如陨叶，乱向短檐飞。
种菊次刘虚受韵
作者：朱鹤龄
朝代：明
体裁：五言律诗

清风招北牖，幽事托东篱。辨种观天意，分根酌土宜。功兼高士课，理许逸人知。他日龙山会，能忘破块时。
空城雀
作者：朱鹤龄
朝代：明
体裁：古风

青雀飞青林，下上声唧唧。夕乳空井中，朝贪野田粒。不羡玉山禾，何来网罗逼。岂意烈飙举，战血淋城隅。道逢新鬼哭，绕树惊相呼。空仓绝饮啄，毛衣日粗疏。嗟乎生灵满城尚枯骨，况尔啁嘈安所息。不见齐云楼下火烧天，纥干冻雀飞无翼。
筇在禅兄过我荒斋殳山夫赵砥之继至谈咏竟日率尔成篇
作者：朱鹤龄
朝代：明
体裁：古风

拂拭夏簟清，炎歊晚弥炽。曳屣迎高人，凉风飒然至。筇师久逃禅，拨弃人间世。一别逾三秋，重来起昏寐。示我二赋奇，琅琅金石坠。兴公未足多，扬马可同辔。兼携蒋生诗，卓荦富瑰制。陋彼詹詹言，陈根徒委翳。展读坐忘疲，小巫深予愧。峨峨巾舄来，殳赵同夙契。谐谈无古今，所戒杂声利。高者破玄关，下者析奇字。角论如涌泉，胸臆颇得恣。是时兰风清，日车转庭砌。瓜茶似僧寮，冷淘间乾□。终年困尘婴，顿尔发神智。皆云此晤良，惜别屡牵袂。吾衰久矣夫，心迹多芜累。公等施钳锤，或足谢天劓。所恨相见稀，形影俄离异。明发隔山川，此夕同襆被。聚散何足云，浮云本无系。
答赠吴慎思七十韵
作者：朱鹤龄
朝代：明
体裁：古风

具区天目来，厥势何荡汨。七十二溪注，涛澜骇溟渤。包山有灵威，精怪时出没。松江承下流，襟带控吴越。往往异材生，山水争磨戛。元季陶谢名，铁崖度津筏。西村交巨公，文场建干瞂。承父与羡长，才气嘉隆杰。浩瀚千万言，公卿皆折节。达者推周顾，锤鍊功微乏。此外遂寥寥，菁英疑欲歇。木公有俊声，中道俄夭折。沈生工西昆，徐史耽幽寂。偏长颇自矜，大山一丘垤。世变逾三纪，风雅未销灭。汉槎万夫秉，瑰丽才突兀。高笑睨人寰，尔曹瓮中蠛。忽罹缯缴惊，边沙坐囚绁。骥去天闲空，嘶鸣但凡骨。块独寡朋俦，支离守穷迹。鸟声散晨暄，花影摇夕月。诗成无共酬，酒熟惟孤啜。露榭风棂间，谁来成主客。自谓长寂寥，意气无开斥。见君岸帻过，顿觉牢愁豁。谈笑风云生，开诚吐肝鬲。新诗更起予，一往才奔轶。采撷富青箱，何啻千鸡蹠。如观广陵潮，万两车轰轕。如张洞庭乐，百神听呵喝。君系本韭溪，皇初盛门阀。至今瓞瓝垂，古木繁由蘖。诸父负时名，交籍满江浙。尊公起巍科，一官弃飘瞥。君曩随宦游，历览凌穷发。贮奇怀抱开，揽笔恣超忽。嗤彼啖名徒，未尝走干谒。钝翁惊见之，嗟赏口不辍。他人有是非，落落非所屑。顾独穷巷临，赠笺屡摇襞。鄙人学殖荒，门户尤单子。黾勉述作涂，时辈动排讦。愧如铅刀钝，朽株安可切。中岁弃儒冠，时事遭崩坼。兴感少陵诗，崆峒扈羁靮。笺解遂云多，正义颇昭晰。因及玉溪生，艳章示准的。本原出风骚，非为使事僻。呜呼册府繁，浩浩烟海积。六经定圣人，苞举群言液。奈何众说淆，几使微文溺。末学不自量，妄意加剖析。诗申小序古，非与考亭敌。书掇二孔义，止埤九峰缺。春秋辨凡例，诸传敢搪探。矻矻廿年馀，钞撮穷日夕。清羸遂不支，筋力空疲苶。耳如许丞聋，目似张籍瞎。尚希探易理，象数渺难说。近服来瞿唐，馀子多会稡。戴记陋陈氏，东发钞颇覈。卫湜罗群义，蕞残须讨索。惜哉岁月悭，逝矣桑榆迫。此事托无人，忧心耿如剟。得君振古才，投分比鹣蟨。但恐从进士，今古分涂辙。所祷速骞腾，一朝焚帖括。罄览百家言，覃精古先籍。吾书纵有成，安能振被褐。迟君奋南溟，为我终剞劂。
精卫词
作者：朱鹤龄
朝代：明
体裁：古风

移山驱石未足奇，精卫乃欲填天池。朝发发鸠暮沧海，口衔木石云中飞。飞来咯咯作人语，只为当年死水渚。大造何为产不平，海水万里摇空青。鞭挞日月无出没，蹴翻蓬岛如瓶瓴。精诚自能开浩劫，仡仡力与天吴争。西山草木会有穷，怨气往来终不歇。天地沈冥沧海枯，帝女之灵乃可绝。
紫芍药
作者：朱鹤龄
朝代：明
体裁：七言律诗

紫艳翻阶殿众芳，洛阳魏后更凝妆。熏衣欲染胭脂色，照盏交融琥珀光。瓣剪绛霞风正暖，香笼锦幔日初黄。丽华直得倾城国，笑酹花神酒一觞。
红梅
作者：朱鹤龄
朝代：明
体裁：七言律诗

冰雪肌肤本绝尘，胭脂淡抹倍宜人。晓霞晕著春风面，红玉娇添半醉身。逞艳故将朱点素，憎寒须藉锦成䄄。渔郎若解东皇意，悔向桃源更问津。
结交行
作者：朱鹤龄
朝代：明
体裁：古风

莫以芳桂根，而逐槿花荣。槿花终不老，旦暮容色好。坚冰虽可践，足底翻波涛。人生果意气，何事薄钱刀。子颉我则颃，子衣我则裳。衣不因故厌，裳岂以下妨。素心交可久，谁能纫荆棘。坦步交可亲，谁能枕矛戟。布短不成裯，水浅不成流。阡陌自有道，但恐心悠悠。
苦寒行
作者：朱鹤龄
朝代：明
体裁：乐府曲辞

顼帝寒威何酷烈，东南地维迸将裂。太湖坚冰百丈深，鱼龙潜窜重阴穴。千村惟见冻凝云，万顷不闻涛喷雪。西风日吼天地昏，估客渔翁往来绝。瘦日隐见无晶辉，钟山烛龙光欲歇。虽然阳气终回旋，可忍罢民重酸切。官税榜笞髓巳枯，天行严凛骨还折。时闻艇子陷冰围，绝炊陨命鼋鼍窟。兼之茆屋僵赤肤，妻儿号寒忍呜咽。嗟乎彼苍何梦梦，水旱频仍不堪说。复见杀气东南行，灾沴荆吴恐仍结。君不见千户封五陵侠。软裘快马出京阙，谁信无衣叫寒月。
苦寒行
作者：朱鹤龄
朝代：明

顼帝寒威何酷烈，东南地维迸将裂。太湖坚冰百丈深，鱼龙潜窜重阴穴。千村惟见冻凝云，万顷不闻涛喷雪。西风日吼天地昏，估客渔翁往来绝。瘦日隐见无晶辉，钟山烛龙光欲歇。虽然阴气终回旋，可忍罢民重酸切。官税榜笞髓已枯，天行严凛骨还折。时闻艇子陷冰围，绝炊陨命鼋鼍窟。兼之茆屋僵赤肤，妻儿号寒忍呜咽。嗟乎彼苍何梦梦，水旱频仍不堪说。复见杀气东南行，灾沴荆吴恐仍结。君不见千户封五陵侠，软裘快马出京阙。谁信无衣叫寒月。
茂伦席上晤胡彦远丘季贞姚仙期漫赋
作者：朱鹤龄
朝代：明
体裁：古风

人情似秋云，俄顷异好丑。兰艾同束薪，文章弃刍狗。感叹中园葵，妍华竟何有。社燕春复秋，变衰岂云久。得丧理本齐，何事营身后。宜彼贤达人，挥金适拊缶。顾侯磊落多古情，襟期每为高士倾。座中三子湖海英，剪韭击鲜乐事并。觥船初泛箬下清，瞠目直视无公卿。沧浪逸兴浮轩楹，起视高树明星横，搔头浩歌栖鹘惊。天运物情巳如此，纡金馔玉徒营营，今我不饮将何成。
茉莉
作者：朱鹤龄
朝代：明
体裁：七言律诗

素馥纤纤海外芳，千金携得越来装。星离不异敷琼屑，露摘俄看满玉筐。新浴搔头宜赠佩，夕凉欹枕暗生香。也知花意迎人意，故韫瑶华待晚妆。
荷花三首·其一
作者：朱鹤龄
朝代：明
体裁：五言律诗

碧水弄妖娆，芳魂早晚招。绛英云薄护，红粉露轻调。态起凌波袜，香传曳雾绡。应怜荡舟女，临映倍拚娇。
荷花三首·其三
作者：朱鹤龄
朝代：明
体裁：五言律诗

方塘菡萏色，一曲正离披。啖影鱼翻浪，沾香蝶恋池。折来纤手称，供与净名宜。短棹吴歌发，搴芳起暮思。
荷花三首·其二
作者：朱鹤龄
朝代：明
体裁：五言律诗

风轻遥送艳，雨细近闻香。晕酒开新脸，施朱试晓妆。立波真解语，倚日更低光。玉女疑分种，仙标特地芳。
莼羹诗同天章山夫作
作者：朱鹤龄
朝代：明
体裁：五言律诗

碧缕四泓真，残春采掇新。轻淹堪饷远，淡瀹最宜人。盐豉从微下，樽罍莫漫陈。杜陵誇锦带，谁解觅江滨。
菊花
作者：朱鹤龄
朝代：明
体裁：七言律诗

篱间金蕊漫纵横，莫讶精神太瘦生。种贵延年堪送老，人能载酒可同倾。甘馨露下含芳淡，疏放灯前取影清。陶径不须愁落瓣，灵均原自解餐英。
葛瑞五同呼德下叶九来过访
作者：朱鹤龄
朝代：明
体裁：古风

草薰麦陇秀，花暖杨园烟。静影室生白，朝暾启暄妍。有客来衡门，巾屦何联翩。一见惬心许，中怀罄所宣。十载托芳讯，疏麻谁为传。今兹揽襟裾，如握兰与荃。新知自古乐，况乃嘉遁贤。君操白雪调，我鼓朱丝弦。风义既云合，夔蚿岂徒怜。绮馔且勿陈，斸菘烹小鲜。酒酣发高唱，夕露霏长筵。云房见微月，抚枕不得眠。众女竞谣诼，孤芳长弃捐。文章非小技，镞砺穷前贤。黾勉敦所务，何为叹屯邅。明发帆烟浦，心旌两悬悬。愿因晨风翼，寄我琼瑶篇。
董如斋太史宅观赵文敏百马图及仇实父兰亭会真二手卷文太史墨迹酣饮醉歌同沈香山作
作者：朱鹤龄
朝代：明
体裁：古风

太史好事赏鉴精，閟阁藏弆皆蓝瑛。炉香馥郁荈饮清，示我画图心眼明。松雪王孙好画马，神妙不在江都下。貌得贤王出猎图，毫素疑有神功写。锦裆绣帽双辫垂，万蹄攒迸流星驰。风鬉雾鬣尽腾跃，意态变化如奔螭。僵禽毙兽十七八，一箭射杀斑黄罴。对此陡觉鼻生火，想见意匠经营苦。文采风流后邈然，待诏文公踵其武。同时又有仇十洲，人物画苑称最优。兰亭胜游擅六代，会真香艳空千秋。妙染一一见生面，况有待诏舒银钩。一临河南笔力健，一出小楷风神遒。此皆盛世巨手笔，仙官恐遣六丁收。君从何处得墨宝，珍护应比璆与球。玩久卷图三叹息，暇日清娱难屡得。日中踆乌足不停，海上神鳌头欲侧。吾来笑摘黄金花，起汎瑶尊荡愁臆。翰墨奇观次第披，此身如置华胥国。酒行到君君莫辞，醉乡万事无偪仄。
虎丘散步
作者：朱鹤龄
朝代：明
体裁：七言律诗

山光树影裹楼台，谁问当时旧劫灰。月幌清歌年少乐，松阴细语丽人来。香魂尚殢坟前草，霸气长埋石上苔。日到落棠催客去，满江箫鼓正喧豗。
蜡梅
作者：朱鹤龄
朝代：明
体裁：七言律诗

庾林先试鞠衣装，雅称佳人画额妆。蒸栗色同偏耐冻，旃檀香亚独凌霜。流黄机上光零乱，金雀钗头佩恰当。最爱冷芳凝小院，不随春色点含章。
西府海棠
作者：朱鹤龄
朝代：明
体裁：七言律诗

韵姿旖旎占春残，仙种西来覆井干。萼吐娇红饶早艳，葩舒淡冶怯馀寒。玉环小睡肌全腻，飞燕回风脸半丹。赢得小亭遮丽色，凭阑直作锦城看。
访山中逸人
作者：朱鹤龄
朝代：明
体裁：七言律诗

层崖策杖此幽寻，乌几高閒处士心。挂壁云萝深在眼，啄窗野鸟解当襟。林梢叶落供茶灶，竹径风回响玉琴。一自石门乘兴至，始知丘壑有清音。
访指月上人
作者：朱鹤龄
朝代：明
体裁：五言律诗

踏花通竹户，听鸟到禅关。烟磬从风远，松云渡水还。瘦藤閒挂拂，棐几静看山。幽意观无际，庭莎未忍删。
访顾樵水
作者：朱鹤龄
朝代：明
体裁：古风

空城来往但榛砾，恻恻寒螀啼路侧。徙药寻君立板桥，野葛覆垣改行迹。池边瘦草不胜霜，林外閒花似相识。吾歌子谣悲复悲，疏雨深烟织空夕。
读梅村永和宫词有感作
作者：朱鹤龄
朝代：明
体裁：七言律诗

永和妃子承恩最，锦瑟银筝亦暂娱。翻幸未秋辞玉簟，得从衰草奉珠襦。松楸露冷兰丛断，环佩声悽月影孤。莫道宸游泥歌舞，椒宫从未卷龙须。
谒三高祠
作者：朱鹤龄
朝代：明
体裁：七言律诗

荒祠烟草接平沙，千载高风起叹嗟。霸气苍茫归钓艇，清名浩荡落秋葭。庭垂野蔓波纹动，碑没深苔日景斜。扰扰尘缨自来往，雪滩谁遣荐蘋花。
赋得天寒有鹤守梅花
作者：朱鹤龄
朝代：明
体裁：七言律诗

空林皓魄澹春姿，冷艳偏宜瘦翮支。素手不须寻翠羽，霜衣正似啄瑶池。光翻傍水浑难辨，影乱临风只对垂。清唳九皋声自远，休将玉笛更横吹。
赋得残月如新月
作者：朱鹤龄
朝代：明
体裁：五言律诗

已见魄生久，还疑弦上时。晨昏同半照，朓朒不分规。几误闺中拜，凭描镜里眉。馀光已胎蚌，试咏玉钩诗。
赠九临
作者：朱鹤龄
朝代：明
体裁：七言律诗

白发江南有几人，多君被褐老松筠。甘陵久挂清流籍，洛社今推独行身。读易亢龙常废卷，诵诗离黍倍伤神。庭花烂发知春在，独倚楼中眺望新。
赠侯大将军
作者：朱鹤龄
朝代：明
体裁：七言律诗

斫地悲歌抚剑镡，种瓜仍自选云岑。门临大泽龙吟发，枕对孤峰鹿径深。黄石秘符留蕙帐，白猿雄术寄松林。知君气槩凌耿贾，岂得怀乡但越吟。
赠史弱翁
作者：朱鹤龄
朝代：明
体裁：古风

白日残清晖，宵光安可补。鱼鸟失飞沈，珠玉成灰土。文章不庇身，处晦惟园圃。叹子双鬓斑，羁穷共谁语。惊飙无静柯，飞镝多危羽。旌旗满中原，簦笠适何所。同袍事巳违，故琴犹堪抚。安得东皋田，偕子艺寒暑。
赠周伯衡观察
作者：朱鹤龄
朝代：明
体裁：七言律诗

公瑾声名海内驰，行轩惟见锦囊随。论诗细欲分宫徵，爱士真如解渴饥。故苑云霞吞綵笔，新春花鸟候清卮。杜陵千首能同读，载酒还期共析疑。
赠学究周翁九十
作者：朱鹤龄
朝代：明
体裁：古风

绀发逾耄耋，方瞳逼期颐。非脩导引术，非具神仙姿。乃是元气全，淳行天相之。自小戒南陔，嗈嗈笃连枝。诗礼作襟佩，章句当镃基。门庑生徒满，高座称经师。每逢赐酺饮，时见朝月支。外臣虽草莽，耕凿皇仁贻。衔哀阳九厄，是日必涟洏。当年乘轩客，此义谁能持。对翁冲和气，无异游皇羲。罗拜多绅弁，推我前致辞。我亦太古民，贡谀安能为。表翁耿耿心，胜颂南山诗。
赠安石周翁八十·其一
作者：朱鹤龄
朝代：明
体裁：七言绝句

磻溪钓叟不知年，容与支筇似散仙。破絮蒙头无一事，木鱼时响佛灯前。
赠安石周翁八十·其三
作者：朱鹤龄
朝代：明
体裁：七言绝句

阅尽繁华世几更，长贫只茹旧藜羹。虞山死后谁相问，惟有禅灯记姓名。
赠安石周翁八十·其二
作者：朱鹤龄
朝代：明
体裁：七言绝句

书赐先朝手自披，清谈历历义熙时。鹅溪肯始留真迹，不许人间道画师。
赠安石周翁八十·其四
作者：朱鹤龄
朝代：明
体裁：七言绝句

清关久已挂纶巾，日对松筠茗饮新。䭀饭登真原有诀，莫愁甑底欲生尘。
赠徐石兄二首·其一
作者：朱鹤龄
朝代：明
体裁：五言律诗

经苑日荒迷，南州独古稽。无心谈虎观，有学讲牛溪。带草依帷茁，窗鸡破梦啼。绛纱危坐久，花外可扶藜。
赠徐石兄二首·其二
作者：朱鹤龄
朝代：明
体裁：五言律诗

儒术尊漳浦，通经有别诠。吾曾亲末席，君独抱遗编。郭泰碑谁撰，田何学定传。音尘追髣髴，相顾各潸然。
赠李侍御灌溪先生二首·其一
作者：朱鹤龄
朝代：明
体裁：七言绝句

柱史仙根发旧枝，中朝冠冕更先谁。法王晨盥勤朝礼，犹似朱衣待漏时。
赠李侍御灌溪先生二首·其二
作者：朱鹤龄
朝代：明
体裁：七言绝句

玉镜珠囊拜五云，佛香熏染散灵文。春来愁听高枝鸟，恐有蒲卑是旧君。
赠海宁许酉山明府兼讯黄太冲
作者：朱鹤龄
朝代：明
体裁：古风

许夫子，今儒英，轫百里，文治成。广筵列坐诸经横，桥门观听罗璜珩。丝弦歌吹相和鸣，舂容叩击春风清，岂徒德惠流欢声。仲淹牛溪述王道，一时高第皆公卿。鹅湖白鹿开讲院，剖析圣义晨星明。至今正学不坠地，恃有巨手能支撑。考亭象山宗旨合，虚实二教理两行。奈何后人判涂畛，袒分左右纷呶争。文成立说救章句，虚无岂与竺乾并。俗学肆口恣掊击，无异同室分旗鎗。我欲融释归大冶，一销文垒与墨兵。所恨身贱才力薄，徒抱遗书守柴荆。公今讲坛临浙水，务使学者开群盲。两家斗诤果何益，贵出衷论持权衡。若晤姚江黄处士，为言向学有朱生。
赠邻叟
作者：朱鹤龄
朝代：明
体裁：七言绝句

棐几绳床白氎巾，蕊珠诵后咽元津。勤勤过尔非无意，曾见升平五十春。
赠陆凤华
作者：朱鹤龄
朝代：明
体裁：古风

故人独子青松枝，憔悴江头歌式微。破椽止许安邺架，一生不解食熊肥。江河逆上老蛟立，草木无英朱凤饥。每感缁尘染素练，曾闻杜老辞褥段。钦子高风近古人，涧底粼粼青石见。吾愿昆冈蹋倒海尘飞，勿生绿玉与明珠。珠玉能令生命贱，采之失却千金躯。不如登让山汲廉水，东郭萧条蹑芒履，危机不中飞流矢。
赠陈赓明
作者：朱鹤龄
朝代：明
体裁：七言律诗

十年倾倒未通邮，欲寄蘋花隔远洲。书著幽求惭土木，名腾洛诵仰曹刘。清流尽入平舆论，佚简还从石户搜。自笑越人憔悴甚，何应得上鄂君舟。
赠顾季任
作者：朱鹤龄
朝代：明
体裁：五言律诗

今日墙东隐，应推顾彦先。高斋无俗驾，素业有遗编。讲易人间乐，鸣琴世外传。衡门著述处，高树古垣边。
过东湖故居
作者：朱鹤龄
朝代：明
体裁：五言绝句

斯人不可作，门巷老翁迷。惟有绯桃色，年年发故枝。
过华及堂酬晋贤次韵
作者：朱鹤龄
朝代：明
体裁：七言律诗

君家兄弟气如虹，比兴抽毫句并工。玉斝乍挥浮竹叶，金徽徐引汎松风。共看剑气连书屋，不觉霜华上井桐。醉后放谈弥滚滚，浑忘今夕是衰翁。
过周安期山中故居
作者：朱鹤龄
朝代：明
体裁：七言律诗

霜叶重重合翠微，石苔行迹尚依稀。身逃谷口名仍在，赋就甘泉世已非。书带漫随寒烧尽，薜帷俄逐水烟飞。白莲耆旧多凋谢，更与何人共钓矶。
过周安节馆斋小饮
作者：朱鹤龄
朝代：明
体裁：古风

南庄沈氏居，寥落百年后。五公号联珠，此地穷蝌蚪。到今读书台，森森荫榆柳。诸孙虽食贫，素业颇自守。兰芷纷参差，图书粲左右。周子坐其间，高吟动林薮。见我来于于，四顾问升斗。箧中出新诗，清音散琼玖。檐静鸟踏枝，帘疏花覆牖。主人出留宾，罗列陈脯酒。深愧空樽愁，倾倒情良厚。高轩矜少年，吾辈憎老丑。陶公素心徒，交态能复有。感今更怀旧，此意向谁剖。婆娑暂开颜，陶写忘白首。挂策出前村，黑云连林阜。阡陌迷所从，沿溪问渔叟。
过庞山湖
作者：朱鹤龄
朝代：明
体裁：五言律诗

淞江非往迹，百里半渔蓑。波浪随葭菼，徵输到芰荷。鸥群出浦聚，雁影带沙多。一棹寒江外，悲来试短歌。
过徐崧芝馆斋
作者：朱鹤龄
朝代：明
体裁：五言律诗

高士推徐孺，菰芦隐角巾。窗招云树霁，日展画图新。选胜游常卧，安禅道与邻。清名应尔占，莫怪甑生尘。
过斜港严氏隐居
作者：朱鹤龄
朝代：明
体裁：七言律诗

四湖天外碧涛虚，林樾重重覆古庐。园似子山桐露润，径同栗里菊篱疏。花间满引东皋酿，石畔閒看汜胜书。我亦有怀栖十亩，此身无计谢烦挐。
过虞山同陈南浦诸子集剑浦池亭即席同赋
作者：朱鹤龄
朝代：明
体裁：五言律诗

池阁好淹留，岚光翠四流。荷风香拂席，蕉雨气增秋。句索西昆隐，交论北郭幽。烟鬟正宜笑，欲别更凝眸。
过顾茂伦村居二首·其一
作者：朱鹤龄
朝代：明
体裁：七言律诗

蒹葭积水浸蜗庐，菜甲荒畦手自锄。花气作霞来翠羽，酒香成雾引文鱼。从封不发周南愤，结客空传济北书。坐挹朝暾晞短发，问奇谁过子云居。
过顾茂伦村居二首·其二
作者：朱鹤龄
朝代：明
体裁：七言律诗

高士逃名此灌园，壮颜甘自憩丘樊。浴凫枉渚从风立，卷萚疏林带雨翻。时爇水沈开秘册，独招窗霁护兰荪。桔槔机息浑无累，何谢庞公隐鹿门。
连理榆
作者：朱鹤龄
朝代：明
体裁：七言律诗

白榆历历种天维，影落人间并干奇。发籁韵含弦律吕，冲星光映匣雄雌。合欢灵卉原同性，并命仙禽许压枝。青盖婆娑情不少，劳生何事苦分离。
送严颢亭都谏
作者：朱鹤龄
朝代：明
体裁：七言律诗

月卿人望一时稀，入对先还旧琐闱。九五方须调玉烛，湖山岂得恋烟霏。衣薰戊夜趋晨漏，佩响丁东傍太微。为属封章频上殿，哀鸿今日满江畿。
送包朗威
作者：朱鹤龄
朝代：明
体裁：七言律诗

芒屩冲寒自担簦，送君南浦泪沾膺。霜深古驿千行雁，风急长河万里冰。易水孤津须暂驻，燕台落景莫轻登。即看回策山花发，丛桂应添翠几层。
送友人北上
作者：朱鹤龄
朝代：明
体裁：七言律诗

春风拂拂试征襦，携手沙头醉玉壶。骥足自应驰万里，珠光今始照三都。花高上苑红英发，日射觚棱紫气孤。京洛故人多得意，莫言公叔老樵苏。
送吴弘人馆玉山
作者：朱鹤龄
朝代：明
体裁：五言律诗

此去齐峰远，艰难水陆程。乱山寻鸟道，急桨听江声。旅馆寒星动，荒城晓雾横。天涯君莫叹，接席芷兰清。
送周安节馆洞庭
作者：朱鹤龄
朝代：明
体裁：五言律诗

山光落照边，孤客洞庭船。济胜君平杖，谈经子敬毡。柳阴金线细，梅片玉鳞鲜。好及春风软，寻幽遍野烟。
送唐铸万移家金陵二十韵
作者：朱鹤龄
朝代：明
体裁：古风

江云覆春渚，荻岸风飂飂。念子始波涛，旅泊何时休。子昔来武林，笑言未三秋。花屿共巾舄，雪篱交唱酬。歘焉处衰绖，生理攒百忧。愧无监河粟，周子食指稠。交态匪独今，志士当自谋。葛帔怜孝标，薄俗有此不。子今往因人，因人慎所投。刈薪毋枳棘，掬水毋池沤。枳棘难为爨，池沤岂成流。嗟我薄迟暮，畏人寡朋俦。亲子十载馀，形影常相求。蒿里方永饯，河梁重离愁。抚存兼悼往，双泪不可收。鲁酒缺仓卒，把袂聊淹留。玄甲未云解，大江高浪浮。豺虎满周道，岂惟戒阳侯。长年正五两，转眄成阻修。行矣自勉爱，音书迟江邮。
送孙无言归黄山二首·其一
作者：朱鹤龄
朝代：明
体裁：七言绝句

月观风亭有胜攀，天都回首是家山。丹枫夹岸纷相笑，游子归来鬓已斑。
送孙无言归黄山二首·其二
作者：朱鹤龄
朝代：明
体裁：七言绝句

到处逢迎一蒯缑，云山几点蓼花秋。严滩百丈清泠水，深照奚囊万种愁。
送徐健庵宫谕服阕还朝
作者：朱鹤龄
朝代：明
体裁：七言律诗

伟长才誉早嶙峋，十载辞臣侍玉宸。读礼素冠多论撰，趋朝黄閤绾丝纶。离情旅馆银镫乱，祖帐排江画鹢新。旦晚回翔龙尾地，可能忆及纬萧人。
送徐松之游新安
作者：朱鹤龄
朝代：明
体裁：五言律诗

新安山水窟，子去访真源。白岳仙灵会，丹泉石溜温。微吟花外寺，短策雨中村。归日诗瓢满，开醅与细论。
送徐果亭太史还朝三首·其一
作者：朱鹤龄
朝代：明
体裁：七言绝句

弟昆先后武承明，又见锋车上驿程。争羡凤巢琪树稳，三珠光满罩瑶京。
送徐果亭太史还朝三首·其三
作者：朱鹤龄
朝代：明
体裁：七言绝句

赐书每许借桓生，初月楼头对举觥。欲别龙钟频怅望，关山计日想行旌。
送徐果亭太史还朝三首·其二
作者：朱鹤龄
朝代：明
体裁：七言绝句

班庐原傍马鞍阿，回首松筠恋惜多。自是衮衣催补绣，山灵无事恼鸣珂。
送棐民弟司训清河
作者：朱鹤龄
朝代：明
体裁：七言律诗

秋风五两片帆轻，千里江枫引客程。愧我藜床难煮字，多君绛幄好横经。淮山地接书门近，楚泽波来泗水清。料得寒斋供苜蓿，咿唔犹是老诸生。
送棐民弟移官望江二首·其一
作者：朱鹤龄
朝代：明
体裁：七言绝句

落日西看趁估船，白头分手倍凄然。可堪十载谈经客，仍向荒江拥敝毡。
送棐民弟移官望江二首·其二
作者：朱鹤龄
朝代：明
体裁：七言绝句

皖山烟景啸堪舒，日日江鱼芼笋蔬。斋阁首回吟望久，应怜多病老相如。
送沈友圣之汉阳哭顾西巘二首·其一
作者：朱鹤龄
朝代：明
体裁：七言绝句

独凌冰雪上江船，千里生刍涕泪边。为报故知轻远道，楚天风雨泣啼鹃。
送沈友圣之汉阳哭顾西巘二首·其二
作者：朱鹤龄
朝代：明
体裁：七言绝句

晴川楼外倚斜曛，黄鹤千年杳不闻。欲吊左徒何处是，惟留一剑答徐君。
送洪学博之任永定
作者：朱鹤龄
朝代：明
体裁：七言律诗

地尽瓯闽岭万重，犊辕惟有短檠从。儒林祭酒推何胤，汉史神君颂鲁恭。吏牍拟将花管判，讼堂閒对岫云封。卧龙山外行春日，应忆新宫五鬣松。
送海曙客越州兼呈许竹隐二守
作者：朱鹤龄
朝代：明
体裁：七言律诗

西风吹上鬓毛斑，万壑十岩指顾间。岂作阮瑜淹记室，自同禽庆访名山。云生禹穴疑圭璧，月冷耶溪想佩环。玄度若询垂钓客，为言穷独老柴关。
送潘次耕北游
作者：朱鹤龄
朝代：明
体裁：古风

昆崙木禾天下无，当其未发同枯株。潘生崭崭露头角，何异琼蕊方敷腴。哲昆文章叹零落，赖子收拾灰烬馀。十载悽凉歌隔谷，至今神色惨未舒。高气巳足空九县，健笔更欲凌三都。新诗起予夺老眼，羽翮绚练珠玑铺。今来别我适远道，担簦直走无所须。齐鲁燕赵多奇士，子去岂忧吾道孤。鹿城顾子久作客，为我传讯今何如。
送潘次耕应举入都二首·其一
作者：朱鹤龄
朝代：明
体裁：五言律诗

秋兴看成赋，锋车促就徵。志虽丹壑卧，名已玉京腾。菊蕊酣元亮，莼丝感季鹰。知君难此味，挥手恨弥增。
送潘次耕应举入都二首·其二
作者：朱鹤龄
朝代：明
体裁：五言律诗

眷眷板舆前，辞家复几年。盘抛抑鲊美，杯恋把螯鲜。匹马成游子，名山割故缘。安仁文笔健，昂首望云天。
送袁孝子重其还吴门
作者：朱鹤龄
朝代：明
体裁：五言律诗

雪艇冲寒去，衡门谁复过。分甘吾力少，问膳尔情多。野树云无色，遥汀水不波。天涯看咫尺，莫惜醉颜酡。
送陈孝则还云间
作者：朱鹤龄
朝代：明
体裁：七言律诗

水涨桃花鼓枻迟，友情尤重是临岐。泖峰雁字通乡梦，吴苑莺歌搅客思。共展霞笺腾洛诵，独携雪卷返山篱。海东烟岛三春暮，何处矶头理钓丝。
遣兴
作者：朱鹤龄
朝代：明
体裁：五言律诗

无计驱愁物，閒庭感岁华。竹留遥夜月，桃吐及辰花。白袷轻春半，黄蜂闹日斜。草玄今欲就，何处有侯芭。
遣兴
作者：朱鹤龄
朝代：明
体裁：五言绝句

霜寒依架菊，雨洗入檐松。独坐莓苔石，呼童斸野菘。
遣兴二首·其一
作者：朱鹤龄
朝代：明
体裁：七言律诗

歌舞谁将纪梦华，园林罨画每兴嗟。卧麟尚认前朝冢，起柳偏依处士家。水带篆纹清不改，山横眉妩翠交加。檐花故忤愁人意，时罥晴丝扑绛纱。
遣兴二首·其二
作者：朱鹤龄
朝代：明
体裁：七言律诗

清关棐几净无尘，蘋叶苕花刺眼新。避债那求银汞术，防愁预买石榴春。康成带草当青箑，栗里巾车胜皂轮。独抱遗经酬岁月，吴差山下织帘人。
遣兴五首·其一
作者：朱鹤龄
朝代：明
体裁：古风

非廉家不贫，非让身不贱。廉让皆为名，名臻行亦偭。道腴与俗荣，二者中徒战。所以充隐流，高士羞同传。谁能辨妄真，勿为浮名牵。浮名不可居，闪忽岩下电。
遣兴五首·其三
作者：朱鹤龄
朝代：明
体裁：古风

吾有太古琴，鼓与不鼓均。纵鼓人不听，视同瓦缶鸣。况兼筝笛奏，悦耳多新声。水调既噍杀，入破何砰鍧。吾欲匣此琴，以俟夔旷生。夔旷不可作，古响终泯泯。
遣兴五首·其二
作者：朱鹤龄
朝代：明
体裁：古风

豫章生深山，七年巳见奇。岁久又得地，剪伐无从施。霜皮与黛色，参天势崔嵬。下无虫蚁蠹，上有神灵持。天子建明堂，栋梁安得遗。匠石一朝顾，何嫌采用迟。
遣兴五首·其五
作者：朱鹤龄
朝代：明
体裁：古风

山木不材寿，雁又不材烹。材与不材间，何用深较量。去者沤自灭，来者波自扬。吾生石中火，成亏岂有常。蛇蚹与蜩翼，一任天机行。能以无用用，乃游道德乡。
遣兴五首·其四
作者：朱鹤龄
朝代：明
体裁：古风

齐纨制团扇，清风凉慢肤。炎蒸一以歇，弃狷在斯须。棕拂虽微物，用与白羽俱。秋深蚊蝇息，尔亦随屏除。岂伊人情变，自由时令殊。君看园中花，几时色敷腴。
酒城
作者：朱鹤龄
朝代：明
体裁：五言律诗

波疑箬下清，酿酒昔名城。不解梧宫晓，宁闻越甲鸣。醒来苍鹿满，愁去紫台倾。堪叹溪流冷，当年未解酲。
酬周侍御见寄
作者：朱鹤龄
朝代：明
体裁：七言律诗

风来梧片气初凉，读罢南华隐石床。芳草故人频入梦，碧云新句远相将。当年锻忆山阳柳，此日吟分曲水觞。密荇文鱼濠上乐，几时莲艇共回塘。
酬姜如须见寄
作者：朱鹤龄
朝代：明
体裁：七言律诗

支离一病叹无憀，经案绳床对绿蕉。猿鹤化来机渐息，芝兰焚后泪难消。鹿门本自甘遗散，皋里凭谁慰寂寥。泽芷江蓠无限恨，频传莫惜五湖遥。
酬张大行稚恭
作者：朱鹤龄
朝代：明
体裁：七言律诗

平子文章擅石渠，每于謦咳借光誉。夏声夙仰三峰秀，新句忻传五色书。经术敢云希子政，赋心还欲访相如。仪刑咫尺悬情切，肯许柴门候扫除。
酬方尔止见怀兼送之金陵省侍
作者：朱鹤龄
朝代：明
体裁：古风

昔年偕子瓦官宿，风雨寒灯叹声续。汉家火井谁更窥，葛岭堂前散桦烛。荒台含泪数归鸦，废苑临风吊平绿。余感秋菰归故园，子随冰泮出国门。何地登楼堪作赋，苏台空望灞陵云。须臾铁甲弥吴市，共道花源在江渚。轻舠汎汎荻溪深，瞥眼逢君惊且喜。多君勖我青琅玕，蒲塘拭泪起长叹。世事正疑峰九面，人间难尽磴千盘。永嘉侨客本无家，笠泽春风十亩赊。岂意下江兵忽起，庾村谢墅遍悲笳。子念高堂理须去，霜箨千林照归袂。道上犹闻建业钟，云中不辨景阳树。桃叶桃根且莫歌，薜萝应访旧岩阿。南国香销白日暮，北山芝长丹霞多。他时重忆吴淞月，吾将与子同渔蓑。
采香径
作者：朱鹤龄
朝代：明
体裁：五言律诗

越地争栽蕺，吴宫好采香。岂知兰蕙路，偏作棘荆场。卧犊仍芳草，啼乌自夕阳。应怜箭泾畔，罗袖此轻飏。
重过四雨阁有感
作者：朱鹤龄
朝代：明
体裁：古风

岁久不到阖闾城，重来旧馆门阑更。邻翁为引蓬蒿径，古树犹喧鸟雀声。百年以前公瑕宅，竹林鱼沼纷游屐。桃花梨花烂漫开，阁中屡见铺瑶席。篆隶早师待诏公，丰碑大碣求络绎。余昔馆此胜迹遥，景物尚未全萧条。同舍黄翁善章草，清宵得句时相挑。月采照池流绮练，花容临榻胜妖娆。四十年来时屡变，春燕秋鸿不相见。步屧重来百感生，野苋青青为谁茜。断桥缺板草侵鞋，卧柳生枝蝉聒院。阁敧无复榜高悬，蛛网虫丝扑人面。吾生已见升与沉，何论当年盛文宴。呜呼世间万事如转蓬，清赏胜游君莫羡。兔葵燕麦昔繁华，梓泽平泉今甫竁。池台若可镇长存，玉兔金乌足不奔。
重阳后一日宴集次韵
作者：朱鹤龄
朝代：明
体裁：七言律诗

篱外霜英绽几时，追欢还与素心期。萸残玉臂犹堪佩，酒宿金樽好共持。红豆徵歌弹往泪，朱弦汎响发遥悲。寒城又听秋砧发，濩落愁看鬓已丝。
野田行
作者：朱鹤龄
朝代：明
体裁：古风

衰草獾貕扫行迹，野烧连云古田黑。田中丘垄日夕多，蒿露朝朝泣新碧。富贵难争白骨春，冢边松柏辨何人。今日耕犁斸断瓦，玉台当年梳堕马。
金陵王元倬寄南陔诗有赠
作者：朱鹤龄
朝代：明
体裁：古风

大道日□散，立名求其真。伤哉秦士贱，素衣蒙垢尘。理色一以辱，奔骛徒云云。飞蛾赴华烛，蹈死诚所欣。宁知七尺躯，育鞠来苦辛。胡为憖置之，乃曰荣吾亲。南陔序诗雅，色义敦先民。岂必饭脱粟，不齐八物珍。吾钦太原杰，志决无逡巡。悬车十馀载，甘与樵叟邻。既躬板舆御，亦馔清江鳞。譬彼云中翮，皎皎仪秋旻。安能学鹙翼，低头饮洿津。巃嵷钟山色，植此凌霜筠。黄尘纵眯目，亦辨玉与珉。丈人且安坐，钓濑终蒲轮。
钟星归自三衢
作者：朱鹤龄
朝代：明
体裁：七言绝句

青霞福地似蓬莱，一线天低首重回。到日儿童迎笑问，可逢仙子看棋来。
钱宫声过访留小饮
作者：朱鹤龄
朝代：明
体裁：七言律诗

清才惊喜接应徐，病起绳床兴有馀。筐庋欲倾新解佩，笠车追数旧相于。尊衔落景林花笑，烛剪深更夜月虚。安得步兵三百斛，泥君长醉遣居诸。
钱础日过访茂伦颖长霜赤书城弘蘧偕集
作者：朱鹤龄
朝代：明
体裁：五言律诗

嘹呖听宾鸿，良朋此日同。论诗当竹肉，瀹茗间丝桐。庭菊疏残影，池蓉褪晚红。倾杯共云乐，岸帻倚篱东。
闻无殊自上沙迁光福有寄
作者：朱鹤龄
朝代：明
体裁：七言律诗

千林草树总涵春，为选幽岩更结邻。艺圃未须移旧竹，搴芳还欲采新蘋。苕颜烂漫延嘉客，燕语逢迎得主人。定赋小园同庾信，覆杯花底莫辞频。
闻某讣二首·其一
作者：朱鹤龄
朝代：明
体裁：五言律诗

燕许推今代，龙蛇厄此辰。牙签谁捡点，斑管竟沈沦。客断西州路，山韬谷口春。斯文嗟不起，嗣响属何人。
闻某讣二首·其二
作者：朱鹤龄
朝代：明
体裁：五言律诗

音旨应难沫，空庭惨绿苔。架残韦述史，编剩子山哀。黯淡丛兰色，徘徊粉蝶灰。伤心白茆水，犹绕画堂回。
闻沈女刎死事有感作
作者：朱鹤龄
朝代：明
体裁：五言律诗

岂意深闺秀，能同烈士襟。千秋怜蕙质，一死愧琴心。月宇乌啼切，霜空鹤唳沈。淞江涛百丈，为尔激哀音。
阻雪云窝林若抚胡白叔诸公偕集
作者：朱鹤龄
朝代：明
体裁：七言律诗

萧斋拥膝动微哦，剥啄欣闻长者过。石冻有声风叶乱，窗寒无影雪花多。论诗细觉心如发，对酒贪看色似鹅。兴永不知深漏尽，高歌无奈别离何。
雷侯笏山过访塔寺
作者：朱鹤龄
朝代：明
体裁：五言律诗

古寺閒清盥，空斋证净因。何期濯锦客，忽问纬萧人。翡翠文章色，烟霞吏隐身。庭前森柏子，犹发令君春。
霍明府裔云过访
作者：朱鹤龄
朝代：明
体裁：五言律诗

萧斋春寂寂，谁枉破莓苔。未展州民敬，惊看骑从来。礼加徐稚重，门为鲁恭开。茂宰传清惠，宁能避凿坏。
韩蕲王墓碑
作者：朱鹤龄
朝代：明
体裁：五言排律

高冢寒原上，丰碑茂草边。精忠留史策，英魄护山川。宋帝蒙尘惨，宗臣戮力坚。金戈挥落日，铁马荡妖躔。誓反皇舆正，终期赤社全。刘张真失步，耿邓可齐肩。误国和戎议，崩心返旆年。南图稍巩固，北伐竟迍邅。望眼中原断，悬弓半壁偏。陨星惊大将，遗剑没荒阡。巩树悲难歇，江流恨未蠲。一抔埋虎气，三尺跃龙泉。石冷空山月，乌啼甫竁烟。秪疑风雨夕，战鼓尚鼘鼘。
顾园
作者：朱鹤龄
朝代：明
体裁：五言绝句

沾衣桃露湿，拂面柳丝轻。一径春光满，谁来步履声。
题介白画
作者：朱鹤龄
朝代：明
体裁：七言绝句

金碧参差古木中，晓峦尽作髻螺容。何人为蜡穿云屐，踏破苍藤几万重。
题友人小像
作者：朱鹤龄
朝代：明
体裁：七言绝句

林下松风岸角巾，岚光时照板扉新。回头笑问乘烟客，今是沧桑几劫尘。
题孔廉石遗像
作者：朱鹤龄
朝代：明
体裁：七言绝句

让水廉川许结邻，不贪真可识金银。于今满路南塘客，对尔须眉忆古人。
题樵水画
作者：朱鹤龄
朝代：明
体裁：七言绝句

嵌岩烟雨日霏微，万壑奔涛溅裌衣。若向此中成小筑，松花满径可忘饥。
题沈留侯村斋
作者：朱鹤龄
朝代：明
体裁：七言律诗

踏尽溪云草径斜，乱烟茆屋野人家。竹间乳雀翻庭翠，槛外閒鱼蹴浪花。尽日采霞供笔格，有时招霁护兰芽。即看此地饶濠濮，岂羡云门与若耶。
题破山寺亭子得心字
作者：朱鹤龄
朝代：明
体裁：五言律诗

寺古留灵迹，亭新倚碧浔。涵空奔涧溜，倒影浸松林。法听巡檐鹿，香分啄果禽。尘襟真可涤，谁共白云心。
题蒹葭庵
作者：朱鹤龄
朝代：明
体裁：七言绝句

荻岸萧萧万里风，接天波影和霜空。数声清梵寒烟外，应有鱼龙候晓钟。
题袁重其负母看花图和杜于皇韵
作者：朱鹤龄
朝代：明
体裁：七言绝句

负母阶前乐事真，葵榴色映北堂新。世间不少看花客，花下谁将白发人。
题计甫草村居次汪钝翁韵二首·其一
作者：朱鹤龄
朝代：明
体裁：五言律诗

茭芦曲曲遮，负水逸人家。橘柚垂阴合，筼筜绕径斜。平畴欣穫稻，远渚见捞虾。竟日茅檐下，惟闻鸟雀哗。
题计甫草村居次汪钝翁韵二首·其二
作者：朱鹤龄
朝代：明
体裁：五言律诗

抱瓮世谁争，丘园养大名。耕催朝耒出，渔乐夜榔鸣。把卷尘劳释，皈禅心迹清。还期学摩诘，同母證无生。
饮严园作
作者：朱鹤龄
朝代：明
体裁：五言律诗

秋香满林薄，文酒屡邀留。接席葵苏美，交檐竹树稠。菰蒲仍素业，图史足冥搜。短榻淹晨夕，高吟遣四愁。
馆娃宫
作者：朱鹤龄
朝代：明
体裁：五言律诗

歌舞何年歇，芳魂尚可招。梧宫秋未老，香径迹旋销。踏藓怜罗袜，听莺想玉箫。沼吴千古恨，山髻自朝朝。
黄陶庵先生殉节乙酉两世未葬懿弟上枝拮据举襄赋此志感
作者：朱鹤龄
朝代：明
体裁：古风

呜呼江夏英，磊落青云器。持此岁寒心，慷慨赴明义。晶荧练水滨，碧血照天地。独怜浅土中，四丧未归瘗。夜台遗恨深，耿耿目犹视。有美见天伦，赑屃营所事。灵輀出郊原，执绋四远至。郁郁京兆阡，宛宛延陵字。庶以答义昆，贞魂可稍慰。吊鹤空飞回，束刍阻迢遰。遥瞻陇云高，揽笔发深喟。
龙舟曲二曲·其一
作者：朱鹤龄
朝代：明
体裁：七言绝句

喧喧黄帽棹头郎，风涌涛翻万马强。两岸画船齐卷幔，不愁溅水湿红妆。
龙舟曲二曲·其二
作者：朱鹤龄
朝代：明
体裁：七言绝句

沸天笳鼓竞吴�，水面游龙戏万条。只恐海波飞欲立，鲛人无处织轻绡。
自君之出矣
作者：朱鹭
朝代：明
体裁：乐府曲辞

自君之出矣，春去劳我思。春去明年来，君来定几时。
谒采石矶李白祠沽酒不得
作者：朱鹭
朝代：明
体裁：七言绝句

先生邀月饮江边，此月年来夜夜悬。我念先生对今月，恨无一斗醉祠前。
过曹氏园值玉兰盛开
作者：朱鹭
朝代：明
体裁：五言绝句

花光何璀璨，八窗摇一色。春风过酒人，忻与花相值。
黄山松
作者：朱鹭
朝代：明
体裁：古风

松无五仞高，矮者二三尺。敷枝或横亩，平翠可布席。
游大洞
作者：朱麟
朝代：明
体裁：古风

野渚鸟声夕，回光宿雨霁。风驱草色来，石屋洞云闭。木搅玉筝声，谷响山风厉。树杪黄鹤栖，竹回苍琅蔽。圆月前在圃，岚光忽摇曳。归往石桥东，花明上客袂。
一剪梅
作者：朱鼎
朝代：明
体裁：曲

游子何时归故乡。地隔参商。弦绝宫商。老旦：征人千里向河梁。时近重阳。目断衡阳。
一剪梅
作者：朱鼎
朝代：明
体裁：曲

生上：槐棘阴浓翠满庭。帘捲风清。炉爇香清。掩书俯几忆平生。刻鹄初成。画虎还成。
一封书
作者：朱鼎
朝代：明
体裁：曲

自那日奉别呵。边城返战轮。向丹阳代叛臣。触狼威怒嗔。驾飞殃及我亲逆贼监母妻于狱。遣说客逼令写书。招下官降顺。母妻誓死不从。。姑妇丹贞天垂悯。多承岳母远来相探。贼平之后。王司徒同请到公馆安下了。外：家母也来此。真个是天缘。生：枯木今来复遇春合：和你。觐明君。报亲恩。昼锦荣归指白云外：自从与妹丈别后。连战大胜。如今刘石诸番。皆已窜居沙漠去了。。当时独秉钧。净妖氛建大勋。喜狼星尽陨。万里尧封复鼎新妹丈。和你。望阙陈情求解印。三釜还酬报母心合前。
一撮棹
作者：朱鼎
朝代：明
体裁：曲

羡二郎忠孝两全。生外：龙颜喜动。恩荣慰我慈颜。旦：新涣汗。六龙飞下云间。合：河清颂。共祝太平年。但愿四方风动闾阎。歌圣泽。鼓腹含哺永永乐尧天。
一枝花
作者：朱鼎
朝代：明
体裁：曲

生上：穷林高鸟尽。威德华夷震。干戈今载戢。返戎轸。四海澄清。从此无血刃。吾民方解愠。瞻望神京。喜皇极重开元运。
下山虎
作者：朱鼎
朝代：明
体裁：曲

去时南陆。忽转西风。懊恨征车发。离绪一�儿。。你要把乾坤旋转。致令母子西东。往事空嗟类转蓬。韶光看瞬息。金井惊飞一叶桐。清夜劳魂梦。愁戚倍浓。尺帛何由倩便鸿旦：夫。。你栉风沐雨。冒镝冲锋。汗马沙场上。白日贯虹。怎能彀天骄授首。早使称奏肤功。献捷归朝万户封。窃禄承天宠夫。。只怕你忘却糟糠嗜鼎钟苦我这里。钗折羞双凤纵有膏沐呵。。谁适为容。肠断巫山十二峰。
不是路
作者：朱鼎
朝代：明
体裁：曲

按剑登程。军士纷纷郊外迎。兵车整。羽书催趱不留停。授专征。朝廷钦限休违误。告请将军早启行小人奉祖元帅严命。请司马老爷赴任。。交传命。道中原豺虎纷岐径。仗君绥定。生老旦：闻罢伤情。唱彻骊歌不忍听。旦：心悲哽。牵衣把臂泪如倾。形和影。从今两地伤孤另。愁浥轻尘向渭城。生：还思省。慈帏远隔斑衣冷。旅愁千顷。
不是路
作者：朱鼎
朝代：明
体裁：曲

骤马飞还。奔向堂前咽怎言。神魂断。肝肠寸寸万锋攒。倒介旦老旦：呀。院子。你怎么这等慌慌张张。末：夫人。天大的事来了。怎生是好。旦老旦：你缘何教人唬得心兢战。莫不是沙场凶信传末：不是。。王敦叛。旦老旦：王敦作叛。与相公何干末：我相公呵。。只因不顺奸臣愿。来拘家眷。来拘家眷。旦老旦：听罢伊言。魄散魂飞寸胆寒。何雠怨。将人白地里摧残。泪珠涟。从今骨肉抟沙散。身命何由得保全。老旦：天那。孩儿在家到得安乐。如今做官。反被他连累旦：怎知有此横祸。。空埋怨。一家不幸遭天谴。无门逃窜。无门逃窜。
东瓯令
作者：朱鼎
朝代：明
体裁：曲

大王听告。晋家鱼肉爰失其鹿。天下英雄相兢逐刘曜呵。。虽然掩袭倖先得。未必民心服。吾王威武华夷属。一怒皆慑伏。净：刘曜兵强地险。恐未易破外：刘曜耽嗜曲蘖。纲纪废弛。虽据关中。济得甚事。。他是个公孙木偶修边幅大王。视彼真如几上肉。若令大众临函谷。势应如破竹。管教他舆榇口衔玉。稽颡作臣仆。净：刘曜若擒。江东用何术以破之外：江东带甲百万。江汉为池。君臣辑睦。恐未易破。。江东虽小承正朔。终作三分为鼎足。况兼天堑限南北。盘基恐难覆大王若要图之。。只须迭出三军。蚕食吴和蜀。净：军师智勇胜颇牧。庙算皇猷当启沃。我推赤心置人腹。遣将自推毂石生石虎。。你须努力收疆服。酬功赉天禄。
东瓯令
作者：朱鼎
朝代：明
体裁：曲

我赴君难传羽檄。绝塞孤臣忧社稷我国家凋弊之馀。复值此乱呵。。眼看朝市成陵谷。兴废信难测王司徒辈袖手傍观。可笑可笑。。庙廊无计羞肉食。束手漫无策小外：妹丈。。你承君命远驰驲。千里渑池须奋翼此时国势危疑。天子孤立于上。。围城天子悲孤注。须勇往去援溺妹丈。你挥戈早著回天力。委曲绥邦国。
五供养
作者：朱鼎
朝代：明
体裁：曲

叨陪妾媵。中馈饔飧自合应承夫。我只愁。关山和峻岭。陟险冒炎蒸。未卜狼烟甚日平。叹别离在俄顷。执手慇勤问。何日是归程。合：别泪盈盈。忧心炳炳。生：贤妻启听。我须不是浪里浮萍。肯飘飘流异境。忘却扊扅情母亲。岳母。。非我违颜干利名。只因难拒皇朝的三聘妻。。白发堂前母。望你代温凊合前末丑扮军士执旗上。
五更怨
作者：朱鼎
朝代：明
体裁：曲

深更悄。风雨多。腹饿筋疲怎奈何。几许销金共鸳枕。云雨会。那知漏下有更夫。击柝歌末：方才雨下。如今又有月了。。新月挂。曲如钩。照见穷闾几处愁。多少红楼长夜宴。欢娱甚。独教辛苦执更筹。恨悠悠。
传言玉女
作者：朱鼎
朝代：明
体裁：曲

贴上：宝鼎烟迷。红云呈瑞。画堂前重裀叠翠。牛郎和织女。今夜鹊桥重会。摽梅初实。桃夭时值。
侥侥令
作者：朱鼎
朝代：明
体裁：曲

凤箫声渐缓。柘袖舞初阑。生旦：不觉杨柳楼心歌残照。扇底落东风尽醉酣。贴老旦：兽炉销玉篆。绮席彻犀钱。生旦：只见鞦韆影落栏杆晚。飞盖与游缰尚缆牵。
傍妆台
作者：朱鼎
朝代：明
体裁：曲

愁倚画栏中。中原极目。遥隔万山重。叹胡虏方骚动。怎得个信音通儿。。你亲老家贫期禄养。早建班生万里功。合：事亲尽孝。事君尽忠。休教虚负学三冬。旦：彩云天远凤楼空。几多幽怨。堆积在心胸。愁蹙损双眉黛。泪湿透两绡红。何时细柳休兵甲。早使扶桑得挂弓合前老旦。
催拍
作者：朱鼎
朝代：明
体裁：曲

我昔日呵总元戎叨登将坛。今日呵措天下如磐石安。喜旋坤转乾。旋坤转乾。牛放桃林。马息华山。名遂功成。进职加官。合：辞帝阙解组东还。依桑梓乐田园。外：忆当时符分玉关。幸今日鹏抟羽翰。曾浴日补天。浴日补天。尊国攘夷。封土泥丸。锡爵分茅。凤舞龙攀。合前旦：恨畴昔零落翠钿。喜今朝鸾胶续弦。看霞帔凤冠。霞帔凤冠。雨露沾濡。车马骈阗。春盎朱门。喜溢眉端。合前贴老旦：念佳儿联车凯旋。荷明主褒功尚贤。更裕后光前。裕后光前。汗简垂名。诗礼相传。奕叶云仍。槐棘森然合前贴老旦。
八声甘州
作者：朱鼎
朝代：明
体裁：曲

狂言犯上。对我前辄敢面折强抗。当车奋勇。好一似怒臂螳螂。你逞着如簧辨口相讥诮。到做舌剑唇鎗受祸殃。合：�戆。管教你族灭身亡。外：强臣肆陆梁。忠良士岂肯附逆阿党。净：不附我。就把你凌迟碎剐哩外小外同伸颈介：反贼。。任伊寸斩。难教我毁裂冠裳人生自古谁无死。只要死得其所。吾复何恨。。生前仗节全忠义。死后千年姓字香。小外悲介外：大丈夫当慷慨赴义。何用悲为。合：休怅。舍生取义便死何妨小外：逆贼。。何须较短长。论人生须要扶植纲常。丈夫在世。磊落落气宇轩昂逆贼。。你休猜做萍梗随波浪。我是松柏坚真傲雪霜。净：你死休要悔。小外合：忠谠。亡身徇国万死甘当。丑末：书生不自量对吾主直恁妄诞猖狂。非吾窘辱。也是你自冒锋芒你死何益于世。。纵粉身碎骨曾何益。沟渎沈沦枉丧亡。合：追想。要生全除是俛首归降。
六么令
作者：朱鼎
朝代：明
体裁：曲

一函纶命。雨露沾濡日月明。争看莘野起阿衡。佐圣主寄干城。合行看四海乐升平。
六么令
作者：朱鼎
朝代：明
体裁：曲

丝纶灿烂。彩凤亲衔飞下九天。阳春顷刻播人间。褒节义表忠贤。合阖门堪羡承恩眷。
出队子
作者：朱鼎
朝代：明
体裁：曲

神京捍禦。推毂承恩总六师。背城百战苦难支。竭力输忠心无二。一点丹衷。神人鉴知。
刘泼帽
作者：朱鼎
朝代：明
体裁：曲

神蓍秘诀诚无妄。吉凶休咎托青囊好卦好卦。。看此卦真绝唱。合：中正遇乾刚。是龙德方亨之象。贴：我也卜一卦卜介：好卦好卦。。大川利涉宜攸往。大人利见遇非常此卦虽好。只恐国家任重。二郎一时不得返家乡。。当重任为保障。合前旦：奴家也卜一卦卜介：看此卦呵。。五行四兆看无恙二爻内腾蛇缠足。哥哥与丈夫只恐皆被滞留边塞。。谅他的进退好似触藩羝羊第三爻文书发动。想必就有信息回来。。寄萍迹衡阳雁行合前末扮驲使递书上。
刮鼓令
作者：朱鼎
朝代：明
体裁：曲

分符出汉关。驾元戎据玉鞍。麾鈇钺。奋鹰扬。亟图报君恩一寸丹以太尉神武谋略。为之辅佐。刘石不足平矣。。匡辅荷英贤。持危赖君神机妙算我和你此去呵。。管教三箭定天山。献俘齐奏凯歌还小外：元帅。。你身当虎豹关。把乾坤早斡旋。奋威武冲锋冒险。向黄龙系可汗下官樗栎之才。岂足为元帅副。。伴食我应惭。何幸作西枢翊赞元帅。。为须取日返虞渊。播迁天子驾重还。
刮鼓令
作者：朱鼎
朝代：明
体裁：曲

荒鸡午夜传。忽惊回客梦残。为只为乾坤颠踬。蹇蹇孤臣睡怎安。我终夕思茫然。揽衣起。徬徨待旦。舞介：欲待要仗剑斩楼兰。燕然勒石纪功还。小外：边烽昼夜传。苦遭逢国步艰。怎能彀舆图清晏。汉官仪何日看王都督。这等奸佞之徒呵。。空自戴蝉冠。叨窃君恩当知愧赧此行沥酒为誓。。若不稽颡至呼韩。玉关此去不生还。
包子令
作者：朱鼎
朝代：明
体裁：曲

胆丧魂惊心愦乱。心愦乱。裂冠毁冕困腥膻。困腥膻。乘舆覆辙遭天谴。思量臣子有馀愆。有馀愆。合：须戮力转日回天。转日回天。丑末：正气扫地山河变。山河变。君雠誓不共戴天。共戴天。裹疮泣血还百战。三军怎敢暂偷安合前净。
北得胜令
作者：朱鼎
朝代：明
体裁：曲

云黯黯烟尘蔽日昏。闹嚷嚷狐兔乱啼奔。密层层草木皆图阵。溢漫漫膏血沿淮浸。猛阚阚的刘琨。忽律律被他杀败谋臣。急忙忙止不住星奔夜遁。
北新水令
作者：朱鼎
朝代：明
体裁：曲

净扮石勒上：金城万里笑谈麾。屈群雄威加海内。氐羌咸俯首。典午复凌夷奄有寰宇。跨云龙自称帝。
北新水令
作者：朱鼎
朝代：明
体裁：曲

绮窗斜倚鬓云欹。对秋空万般情绪。郁陶伤漏永。憔悴怯歌吹忽听纶音。整宫妆趋宸陛。
北点绛唇
作者：朱鼎
朝代：明
体裁：曲

净扮石勒同卒上：盖世英雄。风生叱咤真骁勇。番汉云从。鼙鼓渔阳动。
北胡芦尾
作者：朱鼎
朝代：明
体裁：曲

万人敌反遭了乌江刎。三尺剑今向丰城困。怎能彀收复溃陷山河重建了乾旋大运。
北雁儿落
作者：朱鼎
朝代：明
体裁：曲

率五丁振旅出幽并。驱千乘阃外承军令。拂青萍光射斗牛星。敲金镫声振空山应。外：阵前兵列着六花形。马上旌藏着双烛影。任纵横虎斗与龙争。肆凭陵拓地收藩屏丑。
北鸳鸯煞
作者：朱鼎
朝代：明
体裁：曲

猛将军误陷伤门阵。乌合众纷纷蹈白刃。万乘元戎皆成煨烬。弃了神州。失守了江淮大郡。若大军威。当不过弹丸遗晋大王。须索要再整牙旗。重兴甲胄。荡平了江南诸镇。
卜算子
作者：朱鼎
朝代：明
体裁：曲

老旦上：边戍几经年。四序频迁变。穷愁堆积在眉端。早夜难消遣。旦上：槁砧今何在。山上更安山。新愁旧恨两萦牵。人去何时返。
又
作者：朱鼎
朝代：明
体裁：曲

欲挥神剑斩长鲸。拟绝天骄拔汉旌。只因日暮念萱庭。孤云恐切河阳望。且韬迹辞荣暂隐名外扮使臣赉诏并冠服上。
双胜子
作者：朱鼎
朝代：明
体裁：曲

兰房里。兰房里。春光好。花容媚。瑶台上。瑶台上。笙簧巧。歌声细。银缸烂。银缸烂。香篆瀰。香篆瀰。看交杯酬劝。欹醉扶归。
啄木儿
作者：朱鼎
朝代：明
体裁：曲

贴：吾女呵。他有松筠操。冰玉颜燕婉难逢甥馆閒。仗冰人懋选东床。使吾女获配英贤。庶不负侯门钧眷吾女果得婿如温郎呵。。正是孟光得遇梁鸿选。好教他举案齐眉效凤鸾生：令爱呵。。他是瑶池侣。玉籍仙。相府门楣谁不羡。只恐着蟾阙难登。谁敢把丹桂高扳背介：此缘若非温峤。其他岂佳偶也。。凤卜鸾盟须自荐。女貌郎才应无忝。不枉了千载奇逢宿世缘。
喜迁莺
作者：朱鼎
朝代：明
体裁：曲

外扮刘琨上：频年征讨。喜巨猾潜踪。稍清江表。生上：晦日重开。清平有调。四野欢声载道。合：露布驰闻金阙。丝纶将下层霄。褒崇处。羡累累金印。煌煌丹诏。
四朝元
作者：朱鼎
朝代：明
体裁：曲

勤王应诏。匆匆离故园。见骊驹在道。骨肉分散。执手空留恋。叹征车莫挽。征车莫挽。那更赤帜高悬。白刃纷然。锦缆云帆。彩鹢如飞箭那时节呵。。教奴怎不肝肠断嗏。。岁月易推迁。倏尔经年。又是秋之半。蟾宫几缺圆。良人去不返。天涯海角。思思念念。空瞻淮汉诗：晓妆羞涩怕临鸾。多病多愁损旧颜。十二碧峰何处所。伤情无语自凭阑。。凭阑慨叹。无心理鬓鬟。看金钿花褪。玉镜尘满。重门长自掩。盼薄情人远。薄情人远。闪得奴枕冷衾寒。影只形单。消瘦腰肢。清减芙蓉面。寥寂难消遣嗏。。云雨两情悭。只落得减翠销红。泪湿青衫遍。君身名利牵。妾心钟幽怨苦。夫南妇北。朝朝暮暮。空寻鱼雁诗：别时容易见时难。烟火相违万里间。一度相思一惆怅。愁看红日薄西山。。西山日晚。慈闱当暮年。奴只得执炊中馈。采藻南涧。劳瘁曾何惮。愿苍天保祐。苍天保祐。保祐我姑嫜鹤算童颜。松柏南山。榆景身康健。庶免奴耽忧患嗏。。我这里意惓惓夫。。只怕你委质于人。怎遂得返哺慈乌愿。征夫未解鞍。羁旅身淹宦。雕栏闷倚。凄凄戚戚。羞看归燕诗：梧桐叶落雁来初。迢递无从寄远衣。遥望戍楼天欲暮。满城鼙鼓白云飞。。云飞楚陕。思君望眼穿。只愁着世危时乱。黎民涂炭夫。。你致力为藩翰。愿三军奋勇。三军奋勇。竭节输忠。敢果争先。扫净妖氛。四塞旌旗偃。献捷黄金殿嗏。。躬捧紫泥颁。剖玉分茅。子贵亲荣显夫。。你忠孝两周全。恩宠光里闬。夫妻子母。勤勤恳恳。共同欢宴。
四边静
作者：朱鼎
朝代：明
体裁：曲

渡介：司马。只因先皇不听禦戎之论。故有今日。羌氐种落居京域。冠裳累胡族。狼虎入庭除。神州遂沈陆。合：皇庭失鹿。华夷兢逐。我和你报主尽忠丹。捐躯誓恢复生：想我朝之祸呵。。内庭蹀血相鱼肉。外夷肆狼毒元帅。。经略藉雄才。中兴可先卜。合前外：金符分阃承推毂。孤臣志弥笃温司马。祖逖今日击楫为誓。若不清中原而复济者。有如此江。。与你击楫渡中流。誓收旧疆服。合：调和玉烛。维持钧轴。若不复中原。空教窃君禄。丑末：旌帆千里挥舻舳。操戈舞双纛。奋勇敢争先。兵机贵神速合前。
园林好
作者：朱鼎
朝代：明
体裁：曲

离膝下。游子违亲事远征。离膝下。脂车启行。只虑着桑榆暮景。合：衷曲里结愁城。旦：君今去。冷落了金钗绣屏。君今去。心悬旆旌。只怨我红颜薄命合前老旦。
夜游朝
作者：朱鼎
朝代：明
体裁：曲

外扮祖元帅上：职掌元戎。居台辅。秉金符。宸阙恩崇。北门锁钥。中流砥柱。拟作皇家霖雨。
夜游朝
作者：朱鼎
朝代：明
体裁：曲

外扮祖逖上：怅望中原成慨叹。何忍见生灵涂炭。生世不辰。遭时多难。何日里扫清帝辇。虏寇日骚动。干戈卒未休。中州王气尽。江汉水声愁。泣血瞻河洛。临危驻石头。云何舒国难。彻底副君忧。祖逖。表字士雅。范阳人也。少负奇才。素有大志。为长安倾覆。率部曲渡江。上书自陈恢复之策。蒙圣恩擢居元帅征西大将军。镇守雍丘。着刘太尉参赞机务。近因新朝荐遭离乱。物力疲弊。不给兵廪铠杖。使我自往召募。即今内无资粮。外乏救援。单弱如此。大事何由克济。曾记古人有一旅中兴。三户创业者。兵家运用之妙。存乎其人。岂众寡强弱之足计哉。此行但当以忠烈感激将士。使知顺逆。庶几义声昭彰。理直气壮。师出有名。大功可就矣。今日铜符已下。命驾有期。已遣人去请刘太尉到此。秉烛夜谈。怎的还未来。军校伺候着。小外上：玉帐承恩叨帝眷。参帏幄出镇雄藩。兵甲胸中。指挥羽扇。管教青海无传箭。
夜行船
作者：朱鼎
朝代：明
体裁：曲

五载身先当白刃。扶社稷救生民。爱日情深。望云心切。辞禄今从招隐。
太和佛
作者：朱鼎
朝代：明
体裁：曲

带结同心花共蒂。联袂酳金卮。瑟琴在御。夫唱妇相随。偕老百年期。合：齐看取。佳人才子两相宜。贴老旦：银海琼舟浮绿�。人人如在瑶池。香生枕簟。今夜花烛共欢娱。他年金榜标名字。合：齐庆取。佳儿佳妇世间稀合。
女冠子
作者：朱鼎
朝代：明
体裁：曲

高门垂庇。蓬茅顷刻生辉。生上：风云未际。鲰生未遇。姻娅承恩。惭非佳婿。老旦：请新人出拜堂。旦上：妆罢还羞愧。桃腮红衬。莲步轻移。合：阴阳今托始。千载奇逢。人生得意。
好姐姐
作者：朱鼎
朝代：明
体裁：曲

生：自从朱陈缔盟。关河渺迢迢修绠。音尘阻绝。双雁隔云萍。合：合欣幸。几年踪迹潜形影。今日重逢喜气盈。贴：老身孀居可矜。念孤儿牵名边境。深闺弱息。及笄未施衿。合前：梅香。绣房中引出小姐拜见温兄。旦上：绮窗把绣丝暂停。将母命金钿重整。忙移莲步。做羞见退介：羞脸怯趋迎。贴：孩儿。内外至亲。何须羞避。过来相见。见介合：合钦敬。义属葭莩。慇勤着悃诚贴：孩儿。温太真廊庙之才。瑚琏之器。汝当志之。。太真他是当时俊英。况又有阀阅门屏。一朝腾踏。唾手觅公卿合前贴。
孝顺歌
作者：朱鼎
朝代：明
体裁：曲

事君的忠义先。人臣大分敢有愆。龚胜愿捐生。苏卿岂忘汉我孩儿呵。。他的坚贞难转。果若要使招降。我姑妇宁甘伏剑。净：今四方贡献。皆入吾府。将相岳牧。尽出吾门。你孩儿一人。济得甚事。快叫他来降。以免一家性命老旦：君子有杀身得以成仁。吾儿今死王事呵。。纵然马革包尸。国史清名无玷。净：休要誇口。你两个今日被我拘收在此。不怕你不写书哩。旦：吾夫子他是当世贤。丹心壮节日月悬。伏毒慕樵玄。纳肝效弘演。净：胡说。若不写书招你丈夫来降。你两个休想生哩旦：要杀便杀。今日夫为忠臣。妻为节妇。死亦何恨。我丈夫呵。。他竭忠赴难。我愿全节忘身。怎肯低头从叛。净：这等说。就拿去砍了。旦：纵然鼎镬交加。我虽九死无憾。净怒介：我有移天势操着生杀权这两个妇人好无礼。。无端佞口敢犯颜左右。把二妇人拶起来。要他写。。固执若仍前。教恁触刑宪。旦老旦：天那。这苦怎生受得哭介小外：二位夫人写了罢。省得受这苦楚。。休得泪涟。要解倒悬。须是早从权变。老旦：钱先生。我二人宁受斧钺之诛。难从逆命小外：夫人。事已至此。不得不从。。你今是釜里之鱼。怎禁得百般熬鍊老旦：自古道死有轻于鸿毛。我姑媳二人只要中心无愧。万死不辞。。我生无愧死亦安。堂堂此身肯瓦全。视死却如归。偷生岂吾愿。小外：二位夫人。事关门户。不可执一。且宜暂时从顺。以解目下之危。旦老旦：我甘自摧残。怎肯向狗彘屈身。乞怜求免。净怒介：这贼妇把我比做狗彘。拿去砍了。小外：蹠之犬吠尧。岂尧不仁乎。主公不必计较。二位夫人。你不听我说。休要悔旦老旦：罢了。千死万死。无过一死。。若还苦逼禁。迟早请将头来断。
小桃红
作者：朱鼎
朝代：明
体裁：曲

温峤百拜。岳母萱堂。只为劳王事远离故乡。母子和夫妇。两地久参商。违定省绝温凊。把斑斓疏旷也。凝望孤云欲断肠。料二母偕妻室各保安康。封寄阳关啼数行。这封是哥哥的。又读介：刘琨顿首。书附衡湘。蜗角虚名累天各一方。不能似曾参终奉养。只落得瞻望陟高冈。喜塞尘虽稍宁。问归期犹羁鞅也。未审何时脱锁缰。料慈恃暨贤妹福履胜常。昼夜思亲泪两行。
尾声
作者：朱鼎
朝代：明
体裁：曲

江山咫尺分南北。万里云程争奋翮。只愿鈇钺一麾除叛逆。
山坡羊
作者：朱鼎
朝代：明
体裁：曲

冷飕飕寒风如箭。夜凄凄寒砧捣练。愁戚戚把金梭掷抛。啁唧唧促织声如劝。缀锦纹错综绪千万。搅得奴心如麻乱夫。。未审何时。重谐缱绻。合：惓惓。织就回文献九天。悬悬。织就寒衣送玉关。老旦：眼睁睁倚门颙盼。闷恹恹凭栏长叹。软怯怯潦倒孤孀。恨绵绵日暮桑榆短。记别时曾与他密缝针线儿。。早期你衣锦荣里闬。谁知道利绾名缰。几见了星移物换。合：堪怜。授征衣为禦寒。何年。戏斑衣到膝前。旦：乱纷纷西飞归燕。嘹呖呖南来征雁。杳茫茫信阻衡阳。泪汪汪界破残妆面。一寸心犹如系着千尺线。柔肠百结牵萦绊夫。。你今恋着补衮荣华。也索记牵丝的姻眷。合：惓惓。织就回文献九天。悬悬。织就寒衣送玉关。老旦：思悠悠离情无限。颦蹙蹙愁眉难展。孑茕茕姑妇孤单。扰攘攘触处遭兵难儿。。成就你黼黻经纶的手段。休忘我教子将机断鸦噪介：呀。乌鸦噪。敢有甚么凶兆。。怯听鸦声。当庭噪晚。合：堪怜。授征衣为禦寒。何年。戏斑衣到膝前末走上报介。
山花子
作者：朱鼎
朝代：明
体裁：曲

珠帘高捲金钩控。御炉香喷烟浓。烈炎威不到九重。南薰乐沸丝桐。合递酒介：泻琼霞光浮碧筒。六宫粉黛擎玉钟。百寮济济待衮龙。万岁嵩呼。共祝华封。净：深宫悄似朱明洞。玉壶冰簟生风。见祥云瑞气郁葱。火龙任自腾空。合前旦老旦：妾身幸遇宸恩宠。昭阳殿里从容。喜羊车时过后宫。御沟何用题红。合前净：宵衣旰食身端拱。倾心延揽英雄。念征人冲冒镝锋。何时奏捷肤功合前。
川拨棹
作者：朱鼎
朝代：明
体裁：曲

夫。你囊锥如脱颖。把归鞭须早整。休要恋着钟。鼎蝉缨。钟鼎蝉缨。忘却我裙钗布荆君当牢记玉镜之盟。毋使妾有白头之叹。。须记取结发盟。莫教羞白头愁破镜生：妻。。与你糟糠盟订。念这宋弘敢负情出镜介：卑人若忘前情。有如此镜。。便把这菱花为證。菱花为證。偕老深盟誓不更。我生平非薄倖。劝娘行莫挂萦母亲。岳母。此间就是河边了。就此告别。老旦：孩儿。为官虽是好事。只是母子之情。一时间舍不得你就去。。你六月栖栖冒暑行。我的心中浑似冰。只怕你留滞边城。留滞边城。朝夕使我望眼睁。况我穷年值暮龄。远游人当自儆生泣拜介：儿。非为忠名遗孝经。非不念慈亲在疚茕。但只愿显亲扬名。显亲扬名。我故奉檄违颜敢受徵。孩儿且慢。你去端的几时回来生：母亲在堂。岂敢久游。。料不久还具庆。别吾慈策步登。
得胜令
作者：朱鼎
朝代：明
体裁：曲

烈轰轰羯鼓震天鸣。沸腾腾铁马追风骋。乱纷纷犀象壮军声。密层层旗纛遮天冥。奋武威北伐南征。国破城平。直待要立马吴山顶。真个是将猛兵勍。入中原迁周鼎。丑：气峥峥跨海噬长鲸。喧吓吓飞骑过葱岭。黑黯黯蛮雨暗江汀。白茫茫瘴雾迷山径。喊一声日坠天倾。地裂山崩。管取一战定东京。怕甚么天府金城。早教晋君臣来系颈。
忆多娇
作者：朱鼎
朝代：明
体裁：曲

国破裂。君难急。青衣之耻犹未雪。逋臣此恨何时竭。合：壮怀激烈。甘为嵇侍中血。末：天柱折。地维缺。一江南北乾坤别。遥看朔漠心如噎合前。
忆秦娥
作者：朱鼎
朝代：明
体裁：曲

老旦丑扮梅香扶上：身劳瘁。神魂失次浑如醉。浑如醉。衰病馀龄。怎当惊悸。旦：夫君仗节勤王事。妻孥母子皆遗累。皆遗累。许国纯忠。阖门全义。
忆秦娥
作者：朱鼎
朝代：明
体裁：曲

老旦：长悲叹。天涯游子音尘断。倚门慈母。泪痕如线。旦上：春山懒扫香云乱。起来谩把珠帘捲。空阶坠叶。晚风吹散。
惜奴娇
作者：朱鼎
朝代：明
体裁：曲

卫国勤劳。藉群帅雄才武略。剪却天骄。喜太平有象。顷刻间大明重照。皇风已播胡尘扫。杳没个豺狼分扰。合：念我曹。须要报国精忠。克全臣道。外：英豪。志气凌霄。欲待要柱石皇朝。藩维帝里。齐名周召我二人呵。。若不把倾颓晋社还重造。空负却经邦才调。合前生：尊舅。自别家乡。杳无音信。未知萱亲岳母和妻室安否何如。外：妹丈。此情此意。你我皆然。但天各一方。心悬两地。奈何奈何。生：迢迢。水远山遥。盼乡国白云天杳。昊天罔极。念慈恃劬劳难报。只怕荆妻年少。甘旨未能供调。合：念我曹。还待要报答春晖。克全子道。外：辽辽。目断魂销。念母氏馀龄衰耄。慈帏梦绕。怎做得克谐以孝。烽烟隔绝鱼鸿渺。谁为我传音耗。
懒画眉
作者：朱鼎
朝代：明
体裁：曲

中原戎马乱纵横。每见妖星气不平。平生有志复神京。须教挽却天潢水。洗净山河战血腥。
排歌
作者：朱鼎
朝代：明
体裁：曲

忆别慈亲。今经五年。苦遭王事萦牵。云横秦岭路漫漫。千里思亲几泪涟。合：平国难。奏绩还。狼胥山上姓名镌。今生分。宿世缘。夫妻子母两团圆。外：旅邸云萍。庭闱暮萱。堪怜两地心悬。望云几上太行巅。今幸承欢拜膝前。合前旦：信断双鱼。镜分两边那日被难之时呵。。此生自分溺深渊今日呵。。鱼水何期再合欢合前生：夫人。自与你别后呵。。云锁巫阳。霜凋楚关。堪悲乡梦阑珊那日接得母亲翰简。与夫人玉镜。几乎痛绝。。当时镜破凤离鸾。琴瑟于今再整弦合前老旦：孩儿。自你别后呵。。频倚门闾。双眸望穿。蓍龟朝夕频占。密缝人去抱忧煎。今日荣归始解颜合：你看。蝉冠重。锦绶鲜。红缨白马壮奇观。绳祖武。启后贤。兰荪桂子竞芳妍贴：昔日呵。。女困俘囚。儿淹外藩。终朝意马心猿。喜今脱悔璧重还。文命遥临新故园合前丑末扮报人上。
斗黑麻
作者：朱鼎
朝代：明
体裁：曲

外：只愿江左群寮。心孚契结。徇国忘家。忠肝似铁。收疆土。恢帝业。麟阁图形。燕然勒碣。合：寸心迫切。衷肠似火爇。听取江流。声如哽咽。净：若论我文武才猷。为时俊杰。兄弟桓桓。世称三窟朝廷若能用我。。我扶宗社。驱胡羯。再造乾坤。重援覆辙合前外。
普贤歌
作者：朱鼎
朝代：明
体裁：曲

田连阡陌气豪迂。囊里黄金积有馀。石崇那罕稀。陶朱总不如。彩凤求凰吾是侣。
月儿高
作者：朱鼎
朝代：明
体裁：曲

体羸心惴。衰容顿憔悴。子母遭凌替。身陷家倾弃。颠沛流离。死无葬身地反贼。。我宿禀冰霜厉。纵然九死心无二苦呵。。三木囊头苦怎支。仰吁苍穹知不知。旦：夫徇忠义。妾身愿随逝。痛忆姑年暮。履险遭颠踬。及溺胥亡。共作忠良鬼婆婆。。此身甘玉碎。怎把名污青史天那。。天胡不憖遗。阖室颠连控告谁。
望远行
作者：朱鼎
朝代：明
体裁：曲

生上：钦承恩诏。驿骑忙驰骤。外扮戴渊上：碧落初开。残蟾犹照。忽听前林咿喔鸡声频报。末丑盼星绳何日辕门得到。
朝元歌
作者：朱鼎
朝代：明
体裁：曲

扬帆海隅。破浪过牛渚。身似凭虚。漂泊随波溯。你看队队旌旄。层层楼橹。我待把神州撑住。驱石中流。迎还二龙归鼎湖。跨海净狼胥。凌波拯溺舆。合：三军飞渡。齐要去奋威耀武。净：几载临戎禦侮。骁雄赳赳武夫。鸣剑志伊吾。齧雪餐风。沈舟破釜。敢辞金革苦。死䤋生俘。长鲸短狐皆剪屠。塞北望来苏。诸番空穴居。合前丑：挟取长戈劲弩。凭河捋虎须。踊跃志餐胡。旂炫蛟龙。阚如虓虎。须效着鹰扬尚父。千里旌旗。长江一望皆舳舻你看风顺帆轻。溯流西下。好迅利也呵。。看兰桨似轻凫。涛平如坦途。合前末：辟谷餐霞吸露。生涯一钵盂。羽化住蓬壶。辞却蝉缨。栖身豹雾。我特御风轩翥。超海燃犀。湖蛟海噩掷剑诛。生：先生如今何往。末：我拂袖返天衢。清风吹步虚。
桂枝香
作者：朱鼎
朝代：明
体裁：曲

拈针纫线。轻铺巧幻。绣成黼黻文章。和那色丝黄绢。看日迟昼长。日迟昼长。风薰罗幔。稍觉意慵心懒。丑：小姐。你且休息休息。旦：莫偷閒。檐前寸晷难留住。花影俄然上画栏。丑：红消翠减。神疲力�。绣不就鸾凤双飞。和那鸳鸯作伴。谩停针暗伤。停针暗伤。惹得我芳心缭乱长吁介：好苦呵。。受人羁绊。转忧煎。人生浮世如春梦。何苦营营误少年。旦：姆仪婉娈。须当黾勉贱人。。你休惹着飞絮游丝。閒藤野蔓为妇人女子呵。。惟勤组紃。惟勤组紃。何须扼腕。休辞劳倦。听吾言。飞花任自随流水。兰蕙依然春自妍。丑：娘行惩劝。勤劳何惮。从今收敛春心。再不把红绡写怨。任流莺乱啼。流莺乱啼。蜂狂蝶恋。何心顾盼。更拳拳。抱衾甘受宵征苦。流落黄裳最可怜。
梁州序
作者：朱鼎
朝代：明
体裁：曲

碧空铺絮。彤云垂幔。玉界琼洲如练。祥光呈瑞。西畴已兆丰年。自喜白头相聚。雪耻重归。煮茗相酬劝。羊羔倾绣幕。且同欢。往事休将入梦牵。合：臣绩懋。君恩显。看全家禄养承天眷。尽子职。遂亲愿。贴：穷冬将逝。洪钧初转。窗外日添宫线。灰飞葭管。新阳渐破严寒。自喜分毡来访。返棹同还。旅食开华馔昨闻驲报。知我儿奏功江北。贤婿奏功江南。可喜可喜。。陇头逢驲使。羽音传。会见联车共凯旋。合前旦：杜重门顾影萧然。褪膏沐香云缭乱。叹罗浮梦绕。楚台云散丈夫。。你虽是功收淮蔡。只恐马阻蓝关。旅泊如天远。倚栏肠欲断。对孤鸾。玉镜何时得再圆。合前丑：抱寒衾悄夜忘眠。倚薰笼离愁无限苦。银屏冷落。香销红怨。且学那撒盐歌咏。煮雪烹茶。拚醉聊排遣。灞桥频望远。寸心悬。何日征人得解鞍合前贴。
步步娇
作者：朱鼎
朝代：明
体裁：曲

久困衡阳堪嗟叹。何幸得重欢宴。微躯赖苟全。涸辙重回。合浦沈珠返。翘首盼关山。游子何时见。
步步娇
作者：朱鼎
朝代：明
体裁：曲

旦上：困历经年方离犴。岁律旋将变。朔风透体寒。路隔崇朝。咫尺行云断。萱草欲凋颜。转向愁中惨。
步步娇
作者：朱鼎
朝代：明
体裁：曲

老旦上：叹当时逆旅遭穷困。只道合室摧锋刃。贴：谁想相逢在此辰。须知离合皆前定。旦：伉俪喜重谐。不负山盟信。
水底鱼儿
作者：朱鼎
朝代：明
体裁：曲

丑扮刑吏上：性嗜苞苴。经书目不知。有钱陪笑。无钱翻脸皮。
水底鱼儿
作者：朱鼎
朝代：明
体裁：曲

职任卑微。俸资薄又稀。若不贪贿。妻儿吃甚的。
水底鱼儿
作者：朱鼎
朝代：明
体裁：曲

荫袭勋资。家声振九衢。风流豪侠。门盈驷马车。
水底鱼儿
作者：朱鼎
朝代：明
体裁：曲

高鸟伤弓。惊飞绝影踪。长驱乘胜。穷窠一扫空。军校。搒了反贼。搒介：把反贼上了囚车。解送朝廷处分。妻孥逆党。尽行诛戮。胁从者监下。死事者纪录。候旨定夺。凡我行阵。一概论功行赏。速令人报知王司徒。教他放二位夫人出监。待我扫清馀孽。即便凯旋回朝。合：懋绩丰庸。捷书奏九重。天颜有喜。皇恩拟报功。皇恩拟报功。
江儿水
作者：朱鼎
朝代：明
体裁：曲

你仗剑丹心壮。我衰颜两鬓星。临行怎禁得离愁耿儿。。你驾着星车长涂骋。我倚门空觅孤鸿影孩儿此去呵。。你好把长缨奏请。合：早愿功成。衣锦归来重欢庆贴：贤婿。。你立身期远大。报国任纵横济时早把国钧秉贤婿。我孩儿见统兵在河北。见时千万教他戮力王室。切勿以老身为念。。论事亲虽合全孝行。许国尤当摅忠荩生悲介：贤婿。大丈夫当立功异域。何必顾恋乡闾。。岂可藏居乡井合前旦。
江儿水
作者：朱鼎
朝代：明
体裁：曲

听伊语。教我泪雨飘。哲人萎弃真堪悼元帅。。你勋庸未克遂分茅。遽然跨鹤归华表妹丈。我和你。聊束生刍攀吊。合：泪洒西风。遥对着忠魂奠告生：元帅。想你那日渡江。中流击楫之时呵。。他的丹心壮。志气豪。英雄奋击中流棹元帅。。岂知勋绩归遗草。霎时间天柱峰摧倒元帅死了不打紧。只恐人之云亡。邦国殄瘁。。晋室兴亡浑难料合前。
江头金桂
作者：朱鼎
朝代：明
体裁：曲

此时何时。敢耽杯酒。自羯虏窥觎神器。胡尘四塞迷。顷刻把中原板荡。冠履倒置。黎民无孑遗只恨。我生不逢时。沦胥颠沛。况我备员枢轴。休戚攸关。焦思苦心当自励。敢素餐尸位。素餐尸位。须鞠躬尽瘁。是何时。从头收拾山河旧。天外重将落日挥。末：仰见三辰失位。神京九鼎移自从虏马饮江。沧桑迁变。指顾江山。漫非旧日之景。可伤可伤。。携手凭高睇盼。风景不殊。举目有江河之异。流泪介外：呀。周大人。休得悲伤。我与你当共戮力王室。克复神州。何至作楚囚对泣乎。末：猛然间睹物兴悲。早不觉潸然流涕列位大人。。我自愿漆身吞炭。尝胆卧薪。同心协力期雪耻。须歃血为誓。歃血为誓。歃血介：冰霜坚志。强维持。还将破碎乾坤整。沙漠重迎二圣归。小外：那日把金瓯轻毁。周京遍黍离。回首故都何处。亲舍千里。白云遥指在天际。外：刘大人。自古为国者不顾家。今天子安在。敢言亲乎小外：列位大人说得是。。只为王室凌夷。不遑恋桑梓那日二帝北狩之时呵。。追想牛车北去。俛首羌氐。攀辕满城空泪垂人生值此大雠。何用生为。。恨不得见危授命。见危授命。杀身全义。自思之。还须射却天狼落。会见渔阳无鼓鼙。净：想那日王师失利。金汤瓦解危。忍见生灵百万。肝脑涂地。教我奋身空捍禦。怎当得虏势滔天。三军夺气。直似泰山压卵。膂力难持。倒戈望风空溃围为今日之计呵。。且画江固守。画江固守。暂作偏安之计。自迟疑。吾曹纵有擎天手。只恐大厦终非一木支。
沁园春
作者：朱鼎
朝代：明
体裁：曲

润玉佳人。太真才子。下镜成婚。适五胡作衅。神州陆沈。怀悯北狩。天马南奔。奉诏勤王。绝裾辞母。夫妇萱堂两处分。与刘祖同心协力。百战净边尘。不意王敦叛逆。诡将心腹诱强臣。俾丹阳出守。声罪致讨。妻孥陷狱。难屈坚贞。义感说客。持书寄镜。一怒鲸波尽削平。离鸾合。门迎具庆。天禄永承恩下。
沽美酒
作者：朱鼎
朝代：明
体裁：曲

我御云轩下碧虚。采嵩山九节蒲。袖拂青飙驾羽凫。朝北海。暮苍梧。入洞府画江为路。跨玄鹤笼霄捲雾。设香饵铜盘钓鲈。开宝鼎丹炉烧兔。火出龙水中生虎。合：啸蓬莱日月长。沧海任教枯。我的容颜长长如故。丑：俺昨日乘风出九逵。又飞身渡五湖。缩地潜形入药壶。歌白鹿。握丹符。掣金蛇群魑奔怖。九龙瓢甘雨时需。五色石苍天可补。看世人残疾鬼躯。怎学得俺长生衡宇合前。
泣颜回
作者：朱鼎
朝代：明
体裁：曲

秋色已苍苍。忽惊看青鬓摧霜。心怀悒怏。叹威声尚阻荆扬。论我兵力最强。投鞭可断长江浪。须知蕞尔江南地。应教反掌沦亡。旦老旦：霓裳。舞袖对三郎。恩承蝶幸身御椒房。欢歌燕赏。对芳辰谩自凄惶。看韶华靡常。这浮光倏忽堪惆怅。劝吾皇须惜馀阴。且优游莫为人忙。
清平乐
作者：朱鼎
朝代：明
体裁：曲

流光似箭。镜里容颜换。又报南园春过半。浮世真如梦幻。贴旦上：剪剪风生绣幕。微微雨过栏杆。且共看花梓泽。何须去访桃源。
清江引
作者：朱鼎
朝代：明
体裁：曲

邦危主辱王臣蹇。捲甲齐赴援。倚我若长城。怎敢图身便。披坚执锐甘百战。丑末：虎臣一身都是胆。叱咤真枭悍。霜刃气横秋。利镞如飞电。风声凛凛山岳撼。风声凛凛山岳撼。
满庭芳
作者：朱鼎
朝代：明
体裁：曲

国步艰难。忧如天坠。谁为王家死绥。小外扮刘琨上：戎马在郊。羽书日夜交驰。末扮周顗上：太阿柄倒持。南冠无奈北风吹。合：堪悲处。旧京何在。人民城郭都非。
满庭芳
作者：朱鼎
朝代：明
体裁：曲

生扮温峤上：笃志希贤。潜心乐道。十年研究遗编。灵椿早谢。萱草喜芳妍。且慇勤菽水。供子职膝下承欢。念良姻乘龙未遂。种玉尚无缘。
滴溜子
作者：朱鼎
朝代：明
体裁：曲

郎君是郎君是燕山桂枝。小姐是小姐是飞琼伴侣。双双同谐伉俪。匹配总堪奇。如鱼似水。管取熊罴早叶梦里生旦。
燕台春
作者：朱鼎
朝代：明
体裁：曲

末上：时序变迁。沧桑翻覆。乾坤几见纷更。唐虞世远。人驰蝇利蜗名。营营虚度浮生。赖扶植纲常。维持名教。中流砥柱。眼底谁能。古今词传。纷纷迭出。雕锼矫揉。虫技轰轰。更有朱弦囊锦莺簧三传。调古音清。白雪阳春。金声玉振恁人听。凭君看取。雄词惊四座。压倒群英。
猫儿坠
作者：朱鼎
朝代：明
体裁：曲

生：堂前母老正可戏斑斓。麟阁浮名属等閒。人生百行孝为先。须怜。趁此馀龄。竭力承欢。老旦：男儿立志期高远。投笔封侯真可羡。休教恋恋在田园。休谦。趁此青春。快着云鞭。
玉交枝
作者：朱鼎
朝代：明
体裁：曲

运筹决胜。料吾儿韬略素精。临戎敌忾宜奋勇。恩威赏罚须明。功名及早辞宠荣。高堂风烛浑不定。合：莫教人门闾独凭。生：萱庭严命。孩儿自当服膺。此行须展平生志。决不敢旷职徒行此去呵。。中原板荡如已宁。陈情辞禄还归省合前旦。
玉山颓
作者：朱鼎
朝代：明
体裁：曲

衡阳拘系。叹茕茕身惟影随。念一家瓦解冰消。好一似断梗飞絮大夫传与吾儿。。教他惟勤王事。切莫把母妻为意。旦：书已写完了。老旦：既写完。拜奉与大夫。拜介合：尺素传吾子哭介：儿呵。只怕今生不得与你相见了。。永相违。荣封禄养恨无期旦出玉镜介：大夫。奴家当初赖此镜与太真成婚。后夫君别去。誓以重逢。不料竟成画饼。相烦大夫寄还夫君。俾知我不久为泉下客矣。。菱花遥寄。叹双鸾此日仳离。从夫去久掩清光。料今生会合无计逆贼。。你纵有鼎镬刀锯。怎夺我清风高志。合：尺素传夫子。永相违。重谐伉俪料无期。丑：使君听启。念奴身金屏侍儿。抱衾裯藉宠专房。到如今漂泊谁倚俺一家。愁无遗类。空使我寸肠割碎。合：尺素传吾主。永相违。承恩鱼贯料无期。末：闻言酸鼻。劝夫人不须泪垂夫人。惟天相德。惟德合天。古今常理。。你看湛湛青天。岂肯把哲人遐弃。下官虽在王敦门下。忠君报国之心。未尝少间。此行自当与太真定计。里应外合。剿除国贼。救出二位夫人。暂请耐心少坐。不必愁恼。旦老旦：如此多感。末：听我片言宽慰。管教你夫妻子母重会。合：尺素传贤子。暂相违。回天返照岂无期。
玉芙蓉
作者：朱鼎
朝代：明
体裁：曲

彤云蔽太空。玉帐寒威重。念征人栉风沐雨当锋军师。坐筹帏幄资韬略。行阵决机赖折冲。合：金瓯奉。明良会逢。且铺裀炙炭。谈笑酒樽中。外：台阶位望隆。前席承君宠。际风云攀龙附凤登庸。挥锄击毙三秦鹿。掉舌钩连六国从。合前末：当年友赤松。膺聘为梁栋。论奇勋伊周伯仲豪雄。谋猷克壮誇元老。鱼水欣逢学卧龙合前丑：军师。元臣著匪躬殿下。圣主由天纵。看舆图相将一统皇封。乾旋坤转河清晏。航海梯山万国通合前卒上报介。
甘州歌
作者：朱鼎
朝代：明
体裁：曲

我心怀国愤。奉勤王诏命。远赴辕门。胸中蕴藉。尽是兵甲经纶。披星戴月驰边塞。执锐披坚扫虏尘。合：驱骠骑。骤虎贲。征车日夜不停轮。云烟渺。岐路分。江潭何处是通津。外：祝融烈火云。见扶桑旭日。拥出金盆。征衣汗透。空思解愠南薰。关山渺渺愁远道。烽火年年报虏尘。合：双龙逝。五马奔。长蛇封豕峭戍群。囊沙地。聚米屯。风声鹤唳不堪闻。生：平生许国身。念登舟绝裾。母子轻分。赤心一点。恒自忧国忧民。外：六飞杳杳归何处。兆庶纷纷困虏尘。合：胡风兢。国步屯。汉家陵寝遍荆榛。乾坤沸。玉石焚。荒凉铜雀锁愁云。末：荆樊叹陆沈。看舳舻煨烬。横槊谁吟。松杉远近。何处是天阙神京。丑：指挥白羽驱胡骑。直向黄龙靖虏尘。合：烟郊暮。陇日嚑。馀烽野烧暗惊魂。丹心壮。剑气横。何时传檄定三秦。
生查子
作者：朱鼎
朝代：明
体裁：曲

三杰运良筹。拟变家为国。小外：虎豹添羽翰。心膂恐难托。
生查子
作者：朱鼎
朝代：明
体裁：曲

净上：大运应昌期。名讳登图谶。威德振南天。一鼓收馀烬。
生查子
作者：朱鼎
朝代：明
体裁：曲

心怀六出奇。口注悬河论。三顾幸遭逢。坐使收乾运。
生查子
作者：朱鼎
朝代：明
体裁：曲

生带玉镜上：淑女选才郎。门阅谁能称。自荐入东床。玉镜聊为聘。
画眉序
作者：朱鼎
朝代：明
体裁：曲

绣幕系红丝。画烛行行照罗绮。愧尘凡何幸。获配仙姝。绕银屏队队红妆。列华屋绳绳珠履。合：良缘喜下妆台镜。庭前彩凤来仪。旦：铺翠压琼脂。玉树交加结连理。慕荆钗德耀。举案齐眉。愧我非金屋婵娟。喜得遇象贤公子。合前老旦：下嫁屈王姬。贤助真堪主中馈。见门盈百辆。化洽关雎。幸喜得种玉连城。须及早鸣珂帝里。合前贴：轮御结矜缡。孔雀屏开缔佳士。看东床坦腹。庆洽门楣。产嘉瑞天上麒麟。新物色门墙桃李合前丑。
番卜算
作者：朱鼎
朝代：明
体裁：曲

净扮王敦上：禦侮握兵权。卫国居垣翰。群胡分道寇中原。朝野皆惊眩。
番卜算
作者：朱鼎
朝代：明
体裁：曲

拥众挟彤弓。戮力驱胡虏。腰横长剑气冲霄。期雪永嘉耻。
皂罗袍
作者：朱鼎
朝代：明
体裁：曲

阃外金符传命。念丹阳喉咽。责任非轻。好施谋略往经营。莫教荆棘萌岐径。合：深沟高垒。坚甲利兵。华夷威震。关河肃清。南都拱手传君令。生：忝荷方隅威柄。感吾君厚宠。重寄垣屏。背介：此行去就总难凭逆贼。难教我背主从邪佞合前小外：太真。。你再把师徒爰整。羡君侯才略。远过良平。好凭一剑靖沧溟。四方底定无烽警。合前生背云：此行虽出世仪举荐。只恐面是心非。去后决行谗谤。如今不免设一巧计。以杜谗贼之口假醉介：世仪。。宿昔曾为刎颈。荷君家汲引。获寄长城。把酒介：擎樽握手与你论平生世仪。。休教忘却金兰订。
石榴花
作者：朱鼎
朝代：明
体裁：曲

风云际会。建极号称皇。包六合。并遐方。江南馀孽势犹猖。阻声教违我王章。兵临晋疆。纵长江天堑难为障管教他。衔璧归降。遍南服接踵梯航。老旦旦：吾皇。勋业格龙荒。居中土。制皇纲。四方风动配陶唐。又何必黩武遐邦。须当揣量。劝我王早返征南鞅。再休劳旰食宵衣你且。向花前掷舞传觞。
破齐阵
作者：朱鼎
朝代：明
体裁：曲

旦上：帐冷芙蓉红减。被寒翡翠青残。膏沐慵添。鬓云撩乱。镜中羞对孤鸾。夫婿天涯音信断。母氏高堂凋素颜。苦忧愁有万千。
祝英台
作者：朱鼎
朝代：明
体裁：曲

老旦丑扶上：叹拘挛囚羌里。长夜浑如岁。旦：缺月沈晖。镜去人将逝。丑：怎能彀再睹青天。重逢甘雨。合雪前耻阖门完聚。
福马郎
作者：朱鼎
朝代：明
体裁：曲

大帅桓桓严部曲。背水屯营。沿江设伏。怎禁得霜征并露宿。合：你看狐兔遍陵谷。桑田沧海尽翻覆。丑：策马弯弓持利镞。泣血裹疮。曾无惧衄。幸喜中原今有颇牧合前外。
簇御林
作者：朱鼎
朝代：明
体裁：曲

老旦：桑榆暮鹤鬓星。叹朱颜易变更。人生聚散如飘梗孩儿。。只恐怕青春易掷当知儆。合：细叮咛。流光瞬息。无逸是仪刑。旦：离襁褓初长成。叹闺箴未谙经。子仪姆训须三省。自兢兢勤慎戒荒宁合前。
红绣鞋
作者：朱鼎
朝代：明
体裁：曲

强胡刘石呼延。呼延。连兵入寇中原。中原。云骓铁骑两纷然。旗蔽日。鼓喧天。倾上郡。破重关。末丑：皇城守禦惟艰。惟艰。移文急召兵援。兵援。将军且请展愁颜。增楼橹。固城垣。坚甲胄。整旗幡。
红绣鞋
作者：朱鼎
朝代：明
体裁：曲

操戈执戟摇旗。摇旗。披霜日夜星驰。星驰。猿惊兽挺肆雄威。承主命到山西。擒温峤母和妻。
红绣鞋
作者：朱鼎
朝代：明
体裁：曲

笑他乳臭婴儿。婴儿。敢与吾主厮持。厮持。撩蛇践虎不知机。今日里别雄雌。遭剉辱受灾危下旦老旦上。
红衲袄
作者：朱鼎
朝代：明
体裁：曲

当日里拥貔貅长驱出帝京。今日里靖狼烟把山河重再整。正待要空漠南还二圣。会明良颂太平。谁知道野糜鹿游陛廷。社鼠城狐栖内省尊舅。我和你。只恐九仞功成一旦倾。小外：我也曾叩明廷泣请缨。我也曾握金符分阃命。欲待要把单于来系颈。欲待要奏奇勋勒鼎铭。忽惊那股肱臣窃楚柄。向潢池弄甲兵逆贼。。你背却当年歃血盟。生：怎能彀跨天潢剪巨鲸。怎能彀斩荆棘清跸警。怎做得帏幄谟谋能决胜。揽辔登车天下平此时朝廷武备衰弱。社稷危如累卵。。我盼皇朝中心如咽哽。叹国家存亡浑未定。我须卷甲兼行援帝城。小外：我昔日听荒鸡终夜惊。我昔日宴新亭伤异景。到如今总元戎居藩屏。到如今破幽燕近乘胜哭介：祖士雅若在。岂使狂贼致此。。也只为五丈原坠将星。致此孛天狼当舍明。遥望枫宸涕雨零。
绵搭絮
作者：朱鼎
朝代：明
体裁：曲

久羁囹圄。镇日锁双眉。况我老病疲羸。桎梏晨昏苦怎支。叹当时课子诗书。指望你荣归戚里。光耀着门楣今日呵。。反被你遗累妻孥。身陷俘囚履祸机。旦：忧心如醉。未语泪先垂娘。。自别尊颜。一日思亲十二时。隔温凊冷落了斑衣苦。背却姑亲慈恃。两下离披娘。。今日里陷溺沦胥。辜负当年亲结缡。贴：自你身担狴犴。我倚遍着门闾。恨不得插翅飞来。恤患分忧相护持逆贼。你流毒善类。是何道理。。恨奸雄恣肆狼威。拆散你夫妻子母。骨肉乖违亲母。孩儿。。你休道上帝无闻。作善从来天不欺。旦：一从夫去彻夜相思夫。我和你琴瑟乖张。违却当年白首期夫。。你不记当时对泣牛衣。今日里将奴抛弃。中道与你分离向日把玉镜寄还夫君去了。。切恐破镜难圆。羞对孤鸾独自飞。丑：流离颠沛。惄似调饥。憔悴了艳质芳华。多病多愁减带围。困累累命若悬鱼苦。我好似随风飞絮。浪荡绕天涯苦。挨不过几个黄昏。愁伴萧萧鼓角悲。
罗帐里坐
作者：朱鼎
朝代：明
体裁：曲

孩儿。自从玉关去后。抚时感伤。虽有膏粱味。无心宴飨孩儿。。只因你忘了遗羹。承亲母推食的厚贶。合：这恩义总难忘媳妇。你这般贤慧呵。。你的孝行真堪旌奖贴：亲母。。我和你形衰力倦。青鬓染霜。纵有八珍馔。恐难长受生前养孝顺的儿呵。。看你辛勤供菽水。诚敬奉蒸尝。只愿我的刘琨和贤婿二人呵。合：愿他此去调羹庙廊。莫做了伴食的宰相。旦：忆同花前宴赏。玉粒桂浆。到如今杯盘冷落。饔餐久旷丈夫。。你休把我炊扊扅烹伏雌的恩忘合：丈夫。。你便有食前方丈。须索记举案齐眉的孟光。
胜葫芦
作者：朱鼎
朝代：明
体裁：曲

丑扮内臣上：职任中官承诏命。颁王爵。锡封荣。玉敕一函。鸾舆千乘。争看着石头城上有龙兴。
腊梅花
作者：朱鼎
朝代：明
体裁：曲

我孩儿应聘赴神京。顷刻天涯形影。贴上：看骅骝方骋。鶤鹏奋迅。扶摇万里上云程。
舞霓裳
作者：朱鼎
朝代：明
体裁：曲

旦老旦：谩束湘裙舞回风。回风。乐谙新腔喜溢重瞳。重瞳。吾王圣德威声重。万国遍朝宗。于变时雍。合：齐看取华夷一统。河清晏。航海梯山尽修贡。净：晓入瑶台遇飞琼。飞琼。缓步金莲环佩玲珑。玲珑。歌声响遏行云迥。明月上帘栊。沈醉还宫合前旦老旦。
节节高
作者：朱鼎
朝代：明
体裁：曲

霙花舞玉盘。罩满琼檐。乾坤一夜银妆遍。冰壶湛。玉笋纤。珠宫灿老旦：亲母。。敝裘得荷绨袍恋。穷途何幸逢青眼。合：渐觉楼头转东风。往咎前愆。尽逐冰澌涣。贴：熹微启暮天。缺月重完。清光幸喜仍还见孩儿贤婿如今呵。。役车旋。锦色鲜。荣里闬。老旦：三牲五鼎叨君宴。光生白屋把穷愁换合前。
花心动
作者：朱鼎
朝代：明
体裁：曲

旦上：日上纱窗。对菱花笄总。双蛾浓画。轻拂罗衫。低垂帘幕。高堂问寝初罢。丑扮梅香上：伤春兀自无聊赖。侍巾箱勤劳炊爨。守箴规不出闺门之外。
菊花新
作者：朱鼎
朝代：明
体裁：曲

净扮王敦上：朝廷昏眊纵奸谋。淹弃吾曹如寇雠。积忿起戈矛。要使清流作浊流。
菊花新
作者：朱鼎
朝代：明
体裁：曲

图王霸业藉谋猷。晋国江山撚指收。谈笑觅封侯。管葛良平是我俦。
菊花新
作者：朱鼎
朝代：明
体裁：曲

忠良伏锧实堪悲。节义双高世所稀。吾忝与藩维。岂肯从谋不轨。
菊花新
作者：朱鼎
朝代：明
体裁：曲

无端贼子起邪谋。烈士攒眉把国忧。奋志欲安刘。一剑何能驱沐猴。
菊花新
作者：朱鼎
朝代：明
体裁：曲

生上：布帆千里曳东风。山色湖光图画中。逆旅次新丰。盼龙门何日逢。
薄倖
作者：朱鼎
朝代：明
体裁：曲

贴扮刘母上：鬓谢兰膏。容虚鸾镜。庭除香满。红芳掩映。杜重门帏空月冷。旦扮刘女上：清昼永。雕栏独凭。倦柔胈绣丝无力。奉慈帏昏定晨省。
虞美人
作者：朱鼎
朝代：明
体裁：曲

净上：奸雄背主心怀二。敢肆螳螂臂。将倾晋社总难支。纵自粉身效报曾何济。小外上：入幕善谋。底囊多智。几将群策屈群雄。争奈吾王忽却经邦计。
西地锦
作者：朱鼎
朝代：明
体裁：曲

决胜庙谟雄断。料敌方寸神机。丑扮石虎石生同上：倚天长剑泣蛟螭。那怕金垒汤池。
西地锦
作者：朱鼎
朝代：明
体裁：曲

净扮石勒上：一旅奋扬边地。千载开创洪基。英雄自合居天位。功德可配唐虞。
解三酲
作者：朱鼎
朝代：明
体裁：曲

我抱经纶久辞鹗荐。冲霄志暂戢修翰。只因萱室桑榆短。甘养志与承颜。穷经须把分阴惜。论道还当希圣贤。劳黾勉。须学取箪瓢陋巷。暂乐田园昨见表妹。才貌无双。观此窈窕之淑女。堪为君子之好逑。。弱冠未谐中馈选。绣幕红丝尚未牵。琼楼美人多婉娈。我欲将白璧种蓝田。只恐月下书难检。红叶题诗谁与传。空悬念。怎得那吹箫秦女。跨凤乘鸾。
诉衷肠
作者：朱鼎
朝代：明
体裁：曲

灾殃天降非由己。陷阱难回避。不能明哲保身。可怜百口为累。
谒金门
作者：朱鼎
朝代：明
体裁：曲

旦上：空留恋。指日河桥人远。漫把鸳鸯轻拆散。从今添个思君怨。生上：堪叹青钱入选。名利牵人一线。合：母子夫妻情分浅。两意难排遣。
谒金门
作者：朱鼎
朝代：明
体裁：曲

生上：心耿耿。愁见锋生内屏。一扎天书传外境。祇恐称伪命。小外扮刘琨上：管籥钦承台省。分阃亲操斧柄。逆竖无端窥晋鼎。庙谟须预定。
贺圣朝
作者：朱鼎
朝代：明
体裁：曲

屈膝佯从伪命。胸中顺逆常明。小外上：蛟龙池上欲飞腾。渭水熊罴方骋。
贺圣朝
作者：朱鼎
朝代：明
体裁：曲

践祚将移九鼎。扫除州郡初清。英雄有志事垂成。一着戎衣大定。
逍遥乐
作者：朱鼎
朝代：明
体裁：曲

逝景浑如箭。瞬息韶光知几转。孤鸾独对困穷年。芝兰未茂。华毂无传。自惭孟母三迁。生：天边青鸟翩翻。苑上红芳烂熳。合：抚时对景且开颜。休将往事萦牵。
醉翁子
作者：朱鼎
朝代：明
体裁：曲

堪恋。国色与天香缀满。摘花与旦插介：须摘取花枝。满头插遍。旦：欣忭。向金谷丛中。对酒高歌同缱绻。合：歌圣善。愿寿考无疆。永保团圆。老旦：黾勉。看我儿材器如瑚琏。你须奋翮鹏程。策名金殿。贴：襄赞。看时事多艰。怎忍怀宝迷邦袖手看合前贴老旦。
金珑璁
作者：朱鼎
朝代：明
体裁：曲

贴上设绣幕：门阑增喜庆。鹊桥高驾琼楹。占凤卜。听鸾盟。旦：繁花团绣影。绮罗簇拥金屏。弦管沸。瑞烟凝。
金璁珑
作者：朱鼎
朝代：明
体裁：曲

承恩居未央。罗衣染惹天香。携柘袖。谙宫商。纶音方召幸。忙整金钗双凤凰。趋殿陛侍君王。
金钱花
作者：朱鼎
朝代：明
体裁：曲

丑扮王含带卒上：森森戈戟如霜。如霜。连衡薄伐丹阳。丹阳。惊鸿骇鹿乱奔忙。诛逆竖。取金汤。合：移晋祚。篡君王。
金钱花
作者：朱鼎
朝代：明
体裁：曲

披坚执锐离营。离营。貔貅彪虎云从。云从。管教一战陕城空。擒刘曜。定关中。合：传露布。返元戎。返元戎。众：喧天鼙鼓声雄。声雄。师行谁敢当锋。当锋。一枝长戟六钧弓。摧函谷。定江东合前。
金钱花
作者：朱鼎
朝代：明
体裁：曲

长驱虎豹龙骧。龙骧。高牙大纛挥飏。挥飏。管教一箭落天狼。剪荆棘。净封疆。合：通禹服。会明良。
锁南枝
作者：朱鼎
朝代：明
体裁：曲

你看兰房里。锦瑟傍。香风瑞烟迥帏帐。结绮候仙郎。三星照罗幌。桃腮艳。莲炬煌。弄玉已乘凰。箫郎早临降。旦：开宝匣。压锦妆鸳帏鹊屏总羞向。采藻幼何当。结缡心悒怏我若离了膝下呵。。晨昏里。谁奉养。恋恋在萱堂。难教我暂疏旷。
锦堂春
作者：朱鼎
朝代：明
体裁：曲

生上：风暖莺声巧啭。雨馀阶下苔斑。荼蘼架上红方绽。正值艳阳天。旦上：红杏枝头春闹。珠帘曙影斜穿。惜花祇恐花飞片。隔竹怯啼鹃。
锦堂月
作者：朱鼎
朝代：明
体裁：曲

丽日江山。春风花草。繁华几经过眼。九十风光。回首又逾强半。叹浮生忙里推迁。怜暮景暗中频换。合：金樽满。听取花下笙歌。捧觞酬劝。旦：堪观。桥梓阴连。萱花秀毓。交加雨露鲜妍。桂蕊兰香。韶华佔断名园。连理树并蒂交枝。比翼鸟双栖同绾。合前老旦：凭栏。琴瑟调弦。斑斓戏彩。花前掷舞蹁跹。拾翠寻芳。衔杯且自消遣孩儿。。休长恁林壑投閒。须早把桑弧射远。合前贴：开帘。九棘森然。三槐掩映。羹墙礼乐相传。更冰玉生辉。门楣婿馆多贤。閒庭畔迟日暄长。尘梦里馀光影短合前生。
阳关引
作者：朱鼎
朝代：明
体裁：曲

文命拜中郎。温省分符节。长驱虎队出江淮探狼穴。净丑：虏灶满荒郊。烽火连三月。是何时哀笳声断边尘灭。
雁过沙
作者：朱鼎
朝代：明
体裁：曲

惊尘起萧墙。干戈忽扰攘。都缘我自不揣量。却把在柙虎兕放温峤这贼子呵。。你怎敢忘恩欺罔。背却我推食推衣恩养。小外：檄书自丹阳。腹心起祸殃温峤。倚仗你做个渭水鹰扬。谁知道反做了挥锄博浪今民心未忘晋室。只恐赤帜一起呵。。四方豪杰应如响。霎时间转弱为强末丑：主公只为不听军师之言。故有此害。。看他徙薪言非妄今日呵。。灶突果炎上。军师妙算世无双主公。今后只依军师之言。何患大事无成。。你的龙兴帝业堪倚仗。早教登坛为大将。那乳臭儿怎敢当。
集贤宾
作者：朱鼎
朝代：明
体裁：曲

生：青阳初试寒气软。东风帘幕轻翻。柳外啼莺声睍睆。看上苑桃腮红染。韶华满眼。瑶岛上庆云高现。进酒合：金樽满。须对此芳辰酬劝。老旦：桑榆欲暮嗟岁短。暗中跳掷金丸。镜里潇潇青鬓换。只望你飞腾霄汉。身扬姓显。庶把我断机名阐合前。
霜天晓角
作者：朱鼎
朝代：明
体裁：曲

旦上：西风荐爽。灏气侵罗幌。辜负姮娥独宿。寥寥此夜偏长。
霜天晓角
作者：朱鼎
朝代：明
体裁：曲

登山渡水。去国遥千里。苦忆姻家儿女。心忙岂惮驰驱。
霜天晓角
作者：朱鼎
朝代：明
体裁：曲

贴上：高轩垂聘。下榻忙承应。杂佩惭无相赠。休教弹铗生嗔。
风入松
作者：朱鼎
朝代：明
体裁：曲

生上：并州客子忆咸阳。更目断衡湘。蘋蘩无寄堪惆怅。温凊隔问音疏旷。晋接喜开东阁。梦魂只在高堂。
风马儿
作者：朱鼎
朝代：明
体裁：曲

戡内乱获丑执讯。荷封荣累累金印。望天门来朝紫宸。聊展我经纶蕴。解组辞归作逸民。作逸民。净扮驲官上：邮亭居要道。星节此停骖。句容驲驲丞接老爷。生进介：驲丞。我鞍马劳顿。不许閒杂人打搅。来日鸡鸣时就要起身。净：领钧旨。虚下外扮刘琨上：戡外乱新平猃狁。系呼韩聊舒宿忿。绥淮夷皆来献琛。廓尧封纾忠悃。羁鸟今归恋旧林。恋旧林。
馀文
作者：朱鼎
朝代：明
体裁：曲

乾坤触处兵戈满。槁砧此去几时还。襟袖啼痕千万点。
馀文
作者：朱鼎
朝代：明
体裁：曲

今宵旅邸同高枕。明日辞君归养亲。脱却兜鍪带葛巾。
馀文
作者：朱鼎
朝代：明
体裁：曲

前朝懋绩标词翰。玉台镜记烂云编。千古名扬四海传。
馀文
作者：朱鼎
朝代：明
体裁：曲

堪嗟聚散如春梦。无情流水自溶溶。载不得万恨千愁到海东。
馀文
作者：朱鼎
朝代：明
体裁：曲

天涯咫尺无由面。别易从来相见难。遥对南关泪暗弹。
馀文
作者：朱鼎
朝代：明
体裁：曲

山盟海誓今宵缔。美貌芳年正及时。乐事人间能有几。
馀文
作者：朱鼎
朝代：明
体裁：曲

愁戚戚。泪盈盈。可怜骨肉两漂零。江山咫尺分吴越。肠断关河信杳冥。
馀文
作者：朱鼎
朝代：明
体裁：曲

欢歌永日犹嫌短。傍花随柳过前川。偷得浮生半日閒。
馀文
作者：朱鼎
朝代：明
体裁：曲

秉旌旄临战阵。邮亭此夜暂停骖。报国纵横七尺身。
馀文
作者：朱鼎
朝代：明
体裁：曲

经年漂泊身狼狈。阳春忽布网罗除。岂料光生腐草馀。
馀文
作者：朱鼎
朝代：明
体裁：曲

萍踪游子滞遐方。目断天涯重惨伤。为见佳音喜欲狂。
馀文
作者：朱鼎
朝代：明
体裁：曲

韶光明媚真堪恋。只恐流年暗里减。为须早着看花眼。
馀文
作者：朱鼎
朝代：明
体裁：曲

马离建业敲金镫。祖帐军门饯晓行。何日舆图乐太平。
馀文
作者：朱鼎
朝代：明
体裁：曲

魂欲逝泪交颐。半世生涯顷刻危。缧绁缠身怎脱离。
香柳娘
作者：朱鼎
朝代：明
体裁：曲

叹征人远离。叹征人远离。边城淹滞。谁知平步风波起。顾乾坤四围。顾乾坤四围。水隔与涂迷。难寻脱身计。苦疲羸怎支。苦疲羸怎支。穷困谁依。人离业废。
香柳娘
作者：朱鼎
朝代：明
体裁：曲

喜门迎席珍。门迎席珍。冰清玉润汝二人匹配。可谓相宜。。佳人才子堪合卺。汝金玉可亲。金玉可亲。怀抱济川才。胸中饱经蕴。合：况渭阳旧姻。渭阳旧姻。世结朱陈。堪谐秦晋。生：我本怆荒鄙人。怆荒鄙人。才非英隽。布韦未及明时奋。荷高门汲引。高门汲引。甥馆迭为宾。何当此荣进合前。
香柳娘
作者：朱鼎
朝代：明
体裁：曲

苦奔驰在路岐。苦奔驰在路岐。如醉如痴。一朝祸起萧墙里。见纷纷骑追。纷纷骑追。城火及鱼池。衔冤吁天地。恨奸雄恣肆。奸雄恣肆。扰乱邦畿。乾坤鼎沸下净丑上。
香遍满
作者：朱鼎
朝代：明
体裁：曲

叹白头二母皆当暮龄。昼夜萦牵梦想。每日鸡鸣问寝高堂。岂敢惮劳苦。岂敢暂疏旷。怎学得慈乌反哺。报答我母氏姑嫜丈夫。。你为王事多鞅掌。高堂有母不遑将。我须当代你服劳奉养。每日躬调滋味。侍膳奉霞觞。到不如荆钗裙布。同欢乐守糟糠。
驻云飞
作者：朱鼎
朝代：明
体裁：曲

我富拟王侯。金谷园中名最优。囊橐多丰厚。乔木吾称首嗏。。肥马与轻裘。朱轮辐辏。争奈路阻蓝桥。玉兔空杵臼。自讶明珠惜暗投。丑：画毂鸣驺。纨裤相仍逞贵游。世禄誇勋旧。冠盖称华胄嗏。。声势盖皇州。丰姿魁秀。争奈梦断阳台。云黯巫山岫。花落无心逐水流。末：绣幕红楼。好选英贤作好逑。净：如今做亲的只贪财主。末：铜臭非佳耦。丑：如今做亲的只贪官家。末：乳臭非良友嗏。。野鹜岂鸾俦。名珠难售。怎教窈窕佳人。流落庸人妇。正是红叶无情出御沟下净丑：亲事不成。回去回去。。钓罢纶收。此处无鱼别下钩。种玉难成就。待兔空株守嗏。。无分探瀛州。空教仰斗。下第归家。季子颜何厚。难洗今朝一面羞。
驻马听
作者：朱鼎
朝代：明
体裁：曲

痛忆慈颜。刃剜愁肠血泪潸。也只为忧先天下。致令母子分离。骨肉摧残苦。方图禄养报亲恩。岂防今日翻为患。大恸号天。大恸号天昔赵苞母为贼虏。痛恨呕血而亡。我今日呵。。赵苞之恨料应难免末：枢密不必愁烦。我当以计绐逆敦。必要保全尊眷。。请免忧煎。拯溺持危我当自斡旋。你休得要心劳内顾。恋恋私情。忘却忠丹。劝君努力独身先。纵横百战维多难此时外多强寇。内有叛臣。正危急存亡之秋也。枢密。。你切莫偷安。切莫偷安。将颓汉日赖君挥转。
高阳台
作者：朱鼎
朝代：明
体裁：曲

生上：外难初平。萧墙祸起。堪嗟宝鼎沈溺。百辟颠连。相胥尽罹锋镝但自家。腹心幸值君皇宠。须当竭股肱之力。秉忠丹风前劲草。心如金石。
高阳台
作者：朱鼎
朝代：明
体裁：曲

目断河阳。孤云缥缈。高堂已添垂白。虎斗龙争。征人几时宁息。叹当年绝裾轻分散。顿教人饮恨如惄妻。。更怜你尘蒙玉镜。云情辽隔。
黄莺儿
作者：朱鼎
朝代：明
体裁：曲

风雨峭寒凝。困孤帏已半生。清灯独秉黄昏静。茕茕寡形。淹淹暮龄。松筠节操寒犹劲。合：强支撑。辛勤教子。聊可继簪缨。旦：花屿晓归青。听黄鹂似管笙。追随幸值融和景。萱花绕屏。兰枝荫庭。华堂嘉瑞真堪庆。合：对芳晨。持觞祝诵。南极耀长庚。
登灵通
作者：朱龙翔
朝代：明
体裁：六言诗

宝洞云封丹鼎，石床月上禅扉。举手摩天可按，轻身挟日欲飞。
渡大同江次韵
作者：朴原亨
朝代：明
体裁：七言律诗

远传丹诏促行装，暂驻星槎浿水阳。江浦雪消春意动，邮亭日暖客怀长。一杯且可酬佳节，万里无劳忆故乡。野阔天低山似画，不禁诗思入苍茫。
登汉江楼次张黄门韵二首·其一
作者：朴原亨
朝代：明
体裁：五言律诗

远岫横如黛，芳郊绿渐平。归鸦翻夕照，啼鸟哢春晴。暂得新知乐，还教别恨生。关山逾万里，何处望燕京。
登汉江楼次张黄门韵二首·其二
作者：朴原亨
朝代：明
体裁：五言律诗

春光方浩荡，岚翠转霏微。雪浪摇歌扇，汀兰袭舞衣。素鳞时泼泼，轻燕已飞飞。景物看如此，从教缓缓归。
题郭山云兴馆画屏
作者：朴文昌
朝代：明
体裁：古风

万顷沧波欲暮天，将鱼换酒柳桥边。客来问我兴亡事，笑指芦花月一船。
太平楼次欧公韵
作者：朴淳
朝代：明
体裁：七言律诗

来游万里魂应断，独倚青冥思更赊。天阔楚乡飞客梦，路穷蓬海驻仙查。山连睥睨云长瞑，春半池塘草欲花。帘外夕阳看渐没，消愁惟有醉流霞。
杨花渡次陈给事韵
作者：权揽
朝代：明
体裁：七言律诗

山亭置酒近江湄，兴至频倾白玉卮。万里归来多客恨，一时登眺得神怡。高标已觉冰霜操，新调还闻白雪词。北去他年如记忆，也应飞梦到遐陲。
登汉江楼二首·其一
作者：权揽
朝代：明
体裁：五言律诗

南楼初纵目，槛外俯长流。雪尽落梅坞，春深芳草洲。湖光晴滟滟，山气暖浮浮。使节陪登眺，斜阳更挽留。
登汉江楼二首·其二
作者：权揽
朝代：明
体裁：五言律诗

城南一尊酒，相对暮山青。小艇横前渡，孤帆落远汀。江云连复断，主客醉还醒。落笔龙蛇动，高怀入窈冥。
过流河驿---在河间府青县
作者：权近
朝代：明

混混河流浊，荒荒岸草长。陲人牵彩缆，远客逐牙樯。水逝嗟浮世，云横望故乡。百年能几日，奔走鬓毛苍。
题鹤鸣楼
作者：权近
朝代：明
体裁：七言律诗

鹤鸣楼上久徘徊，环佩珊珊缓步来。已喜清歌和宝瑟，况看纤手奉金杯。南临帝甸山河壮，北对天门日月开。得被内臣宣圣泽，六街三日醉扶回。